Ҳокимлар нега қонун олдида жавоб бермайди? (+видео) | huquqburch.uz\nШавкат Мирзиёев йиғилишда Қашқадарё, Хоразм ва Фарғона вилоятларида бўлаётган бузишлар (янги тилда “снос” дейилади) аҳолининг кескин норозилигига сабаб бўлаётганини айтиб, ҳокимларга дакки берди.\nПрезидент “Эрмановнинг қилган “қилиғи”, Рўзиевнинг қилган хиёнати — бу маданиятсизлик”, дея баҳолаганди. Уларнинг интернет орқали мурожаат қилиб, элга хатоларини тан олиши, ҳисобот бериши белгиланди. Кўп вақт ўтмай ҳокимлар бирин-кетин халқдан кечирим сўраб чиқа бошлади.\n“Бу масалалар ҳали тинчигани йўқ. Шунинг учун Арипов ва Низомиддиновга топшириқ: қайси вилоят ҳокимини ишдан олиш бўйича таклиф берасизлар”, — уларга юзланганди президент.


@NuriddinDomla - Статистика канала Нуриддин домла. Telegram Analytics\n@NuriddinDomla Нравится 0\n, Nuriddin Domla мухлисларининг илмий маърифий ижодий ва ишончли каналига ҳуш келибсиз\n21713 упоминаний канала\nIbratli Video TV ☪\nIslomiy video va rasmlar🕋🌓\nSalohiddin domla ma ruzalari\nSalohiddin domla 🔹\nНуриддин домла || @NuriddinDomla\n7 Jul, 19:58\nКаналы, которые цитирует @NuriddinDomla\n11 Sep, 21:42\n8 Sep, 20:14\n4 Sep, 05:14\n3 Sep, 16:21\n1 Sep, 20:11\nНуриддин домла 20 Sep, 20:38\nРепост из: Мишарий Ал Афасий бин Рашид\nОқ бўлган фарзанд ҳақида таъсирли ҳикоя!\n■НАМОЗДА ХАЁЛНИ ЖАМЛАШ УЧУН!\nНамозда хаёлингиз қочишига сабаб бўладиган энг катта омиллардан бири зам сурага маълум бир сураларнигина такрор-такрор ўқишингиздир. Чунки ҳар куни маълум сураларни зам қилсангиз, уни фақат тилингиз ўқийди, хаёлингиз эса бошқа нарсаларда бўлади. Бу эса сизга ақл юритиб, тадаббур қилишга халал беради. Шунинг учун янги суралардан ёдланг ва уни намозда ўқинг, Аллоҳнинг изни билан албатта, хаёлингизни жамлаб, намоз ўқийсиз.\nДўзаҳнинг пардаси (архивдан)\n🗜 6.40 мб\n🕰 06:56 дақиқа\n📂 Архив, Июль 2019\n➥Линкни босиб каналига обуна бўлинг!👇👇\nМаст одам талоқ айтса талоқ тушадими,смс орқали талоқ ёзса талоқ тушадими...?\n🎙 Абдуллох домла - Абдулазиз домла!\n№_ 645. Bilmayman deyishlik\nЙошлигидан иймонга йурса❗\nдолзарб марузалар каналга линк босиб уланинг👇👇👇\nГуноҳларнинг Онаси ☝\nЎзга юртда юрганларга шеър. 🎼\n1,20 МБ 💾\nБошқаларга хам эслатинг зеро сиз сабаб улар хам Хақни билиб олишар!\nБировларга оқкўнгиллилик, соф ният билан қилган муомаланг учун мутлақо надомат чекма, чунки Аллоҳ ниятингга яраша бунинг мукофотини беради. Улар ҳам яқин кунларда ниятларига яраша жазога йўлиқадилар.\nНикох курмокчи булган йошлар билволинг\nНуриддин домла 19 Sep, 19:53\nБисмиллаҳир роҳманир роҳийм. ..🕋\nКобил кори. .🌙\nПайғамбаримиз вафотлари 1 🕋\nДустларга УЛАШИНГ. 👇\nМавризалар 1 🕋\nЭнг огир #Жанозада марҳумнинг қарзини сӯрашди...\nБир куни қишлоққа борганимда жаноза устидан чиқиб қолдим. Марҳум таниш эди, бордим. Имом фоний дунёнинг ўткинчилиги ҳақида маъруза қилди, сўнг марҳумнинг бўйнида қарзи бор-йўқлигини сўради. Тобут ёнида раҳматлининг амакиларидан бири турарди. Одатда, бундай пайтларда қарз берганлар индашмайди. Ҳарқалай, воз кечиб юбормаса ҳам, ҳақ талашишнинг мавриди эмаслигини билиб, сукут сақлашади. Лекин имом ҳам шу ерлик бўлгани ва марҳумнинг бўйнида жуда кўп қарзи борлигини ва қайтарилмаган қарзлар учун, марҳум қаттиқ азобланишини инобатга олибми, саволни қайта-қайта бера бошлади.\nҚарз бериб турганлардан бири марҳумнинг савлат тўкиб турган бой амакисидан нажот кутиб:\n– Марҳум мендан қарздор эди. Бунга гувоҳларим ҳам бор, – деди. Имом талабгорга қаради ва қарзи қанчалигини сўради. Талабгор бор дардини тўкиб солди. У сўзини тугатар-тугатмас унинг ёнига яна бошқа бир талабгор келди. Имом марҳумнинг амакисига қараб мурожаат этар-этмас, талабгорнинг сони ортди. 6 кишига етди.\nУларнинг айтиши бўйича марҳум ўтган йили ҳамманинг пиёзини баҳолаб, насияга олган ва вагонга ортиб Россияга олиб кетган. Йўлда пиёзларни совуқ урган. То манзилга етиб, бозорга туширгунларича пиёз музлаб, чириб ишлатишга яроқсиз бўлиб қолган, сасиб кетган пиёзларни сотиш тугул, ёнидан пул тўлаб, чиқинди тўкиладиган жойга ортиб бориб ташлашган. Бир ой юриб-юриб зўрға уйига қайтиб келган. Уйга қайтгач эса, пиёз берган деҳқонлар ҳар куни бирма-бир келиб ҳақларини талаб қилаверишган. Уйдаги ҳамма нарса сотиб тугаллансада, қарзнинг ўрни қопланмаган. Орадан бир йил ўтса ҳамки, ўзини ўнглолмаган одам шу бўйи ўзини ўнглолмай, юрак ўйноғи билан оламдан ўтган. Ҳозир биз ўша одамнинг жанозаси устида бўлаётган жанжалнинг гувоҳи бўлиб тургандик.\nИмом марҳумнинг амакисидан: – «Қолган қарзларни тўлашни, ўз бўйнингизга оласизми, марҳум гўрида тинч ётсинми», – дея баралла овоз билан сўради. Амаки индамади. Имом яна қайта сўради.\nАмаки: – «Бу жуда катта миқдордаги пул, мен масъулиятни бўйнимга олиб , Худо олдида ёлғончи бўлиб қолишни истамайман. Ана марҳумнинг ўғли бор, омон бўлса балки бир кун узилиб кетар» - деди.\nЎртага марҳумнинг ўғли чиқарилди. У чопон кийиб, белини боғлаб олган. 10–12 ёшлардаги болакай эди. Болакай афтидан гап нимадалигини тушуниб турарди.\n– Майли, мен отамнинг ҳамма қарзларини бўйнимга оламан, – деди. Одамлар орасида норози оҳангдаги гап-сўзлар эшитилди: «Бу қачон катта бўлади-ю, қачон пул топиб ҳақимизни тўлайди?»\nИмом ҳам ўз вазифасини адо этиб бўлганини англаганидан, елкасидан тоғ ағдарилгандай шоша-пиша жаноза ўқишга тушди. Лекин бўлиб ўтган ҳолат жуда аянчли ҳолат эди. Бундай савдо ҳеч кимнинг бошига тушмасин. Ўз ҳаётини бундай якунланишини ҳеч бир бандангга раво кўрма, эй Тангрим!\nЖанозадан сўнг тобутни ерга қўяр эканмиз, ҳамма бир сиқим, бир сиқим тупроқ олиб, гўрингда тинч ёт, Аллоҳ мушкулингни енгил қилсин деб, дуо қилиб, лаҳадга ташлади.\nШунда қарз берганлардан бири баланд овозда: «Шу одам бизнинг қарзимизни тўлолмай оламдан ўтди, қарз ўрнига жонини берди, мен берган қарзимдан кечдим, шу одам гўрида тинч ётсин, қиёматда мен учун, ярим танаси куйган ҳолда тирилмасин, танаси бутун бўлиб тирилсин, Аллоҳ йўлига бағишладим» – деди. Унинг бу гапидан руҳланган кекса оқсоқоллар: «Баракалла, балли, умринг узун бўлсин, қани яна ким бор, қарздан кечадиган,» – дея садо берди.\nҚарз берганлар бирин-кетин: «Мен ҳам кечдим, мен ҳам кечдим, шунча пулим бор эди, баҳридан ўтдим», дея розилик беришди.\nМуҳаммад Исмоил, шоир\nТаҳририят изоҳи: Шариат ҳукми бўйича маййитнинг қарзини фарзандлари сағир бўлса, марҳумнинг ака-укалари бўйнига олиши лозим.#сахифа Азон уз. сайтидан олинди!🤔\n🎤 Абдулазиз домла\nТалпиндинг, йиғладинг — елдинг дунёга,\nСўйлагил, сен нечун келдинг дунёга,\nБузилди, айт, нима қилдинг дунёга,\nЎзингни ким дея билдинг дунёга?\nТилингни тиймайсан — бешарм сўйлар,\nКўзингни тиймайсан — бузукқа бўйлар,\nЎзингни тиймайсан — неларни ўйлар,\nҲеч жазо йўқмикан бундай зинога?\nМаломатнинг тоши тегмаган бошинг,\nМағрур тутмоқликдан тиймаган бошинг,\nҲаттоки онангга эгмаган бошинг –\nБердинг бу ҳавойи, пучак сафога.\nТенгсиз таърифларни ўқиган кўзинг,\nУлуғ тарихларни ўқиган кўзинг,\nҚутлуғ ҳарфларни ўқиган кўзинг –\nНе учун тикдинг бу юзи қарога?\nҚишда қушларга дон сочган қўлингни,\nНопок луқмалардан қочган қўлингни,\nОллоҳ, деб дуога очган қўлингни –\nУзатдинг ейиши, иши ҳаромга.\nТўйдириб ўт, қонга тўйган юракни,\nЎлдириб ҳақ дея тўлган юракни,\nСўлдириб ишқ ила кулган юракни,\nСен қандоқ сиғяпсан ёруғ дунёга?


08 март 2021, Тошкент вақти: 20:23\nПолициянинг Озодликка билдиришича, 14 киши воқеа жойида ҳалок бўлган.\nРоссиянинг Брянск вилоятида бир кунда рўй берган иккита аварияда 18 нафар ўзбекистонлик муҳожир ҳалок бўлди. Муҳожирлар Россия ҳудудида юриш муҳлатини чўздириш учун Украина чегарасига бориб, қайтаётган бўлган. Полиция хабарига кўра, Мерседесда бўлган 19 йўловчидан авария жойида 15 киши нобуд бўлган, 5 киши оғир аҳволда тез ёрдам машинасида олиб кетилган. Бугун эраталаб яна бир ўзбек аёли маҳаллий шифохонада жон бергани маълум бўлди. Бу фожеадан олдинроқ шу трассада бўлган тўқнашувда яна уч киши нобуд бўлгани ва олти нафари жароҳатлангани айтилди. Ҳайдовчидан ташқари ўлган муҳожирларнинг барчаси Ўзбекистон фуқароси экани тахмин қилинмоқда.\n"Нобуд бўлганларнинг деярли барчаси ўзбекистонликлардир"\nРоссиянинг Брянск вилояти Почепский туманида якшанба куни оқшом соат 11лар атрофида содир бўлган автоҳалокатда нобуд бўлганлар сони 16 кишига етди: 16 март куни эрталабга яқин Почепский туман шифохонасида операция вақтида автоҳалокат жойидан келтирилган Ўзбекистон фуқароси, 44 ёшли Мирзаева Саодатнинг жони узилди.\nҚутқарувчилар микроавтобус ёнида\nWhatsApp тармоғи орқали номаълум тингловчи томонидан бу ҳодиса ҳақида Озодликка юборилган хабарда “ўзбеклар чегарадан Москвага қайтиб кетаётган” бўлгани айтилади.\nОзодликнинг вилоят ҳуқуқ-тартибот идораларидаги манбаси сўзларига кўра, аварияда ҳалок бўлган 15 йўловчи ва тан жароҳати олган 3 киши - ўзбекистонлик муҳожирлардир.\nБрянск вилоят ички ишлар бошқармаси ходимлари Озодликка йўл-транспорт ҳодисаси ўзбек муҳожирларини олиб кетаётган Mercedes-Benz Sprinter микроавтобуси қарши йўлга чиқиб, Renault русумли юк машинаси билан тўқнашиши натижасида рўй берганини билдиришди.\n- “Брянск-Новозибков” автомобил йўлининг 65 километрида Москвадан Брянск тарафига кетаётган Mercedes автомашинаси ҳайдовчиси йўлнинг қарама-қарши тарафига чиқиб кетиб, Renault фураси билан тўқнашиб кетди. Микроавтобус ҳайдовчиси ва салонда бўлган яна 14 киши ҳалоқат жойида нобуд бўлди. Юк машинаси ҳайдовчилари шифохонага олиб келинди. Ҳодиса кечки 22:40ларда содир бўлди,- деди Брянск вилояти Йўл ҳаракати хавфсизлиги бошқармаси раҳбарининг муовини Игорь Фомиченко.\nАвтоҳалокат ўзбек муҳожирлари Россияда юриш муҳлатини чўздириш учун кириш-чиқиш муҳрини бостиргани Украина чегарасига бориб, ортга қайтаётган пайтда содир бўлган. Полиция расмийси микроавтобус ҳайдовчиси Дмитрий Касьяненко рулда ухлаб қолган бўлиши мумкинлигини тахмин қилди.\nАвтоҳалокатга учраган микроавтобус\nБрянск вилоят Федерал миграция хизмати вакиллари “Брянск-Новозибков” автомобил трассасида нобуд бўлганларнинг Ўзбекистон фуқароси эканлигини ҳозирча тасдиқлаб бера олмасликларини билдиришди.\nАммо, Брянск вилоят полиция бошқармасидан олинган рўйхатда келтирилган исм ва фамилиялардан автоҳалокатда ўлганлар ўзбеклар эканини тахмин қилиш мумкин.\n1. Имонқулова Зилола;\n3. Ҳакимов Қобилжон;\n5. Қорабоев Аслиддин;\n6. Мирзаев Абдулҳамид;\n7. Саидхўжаев С.;\n14. Искандаров Эркин.\n15. Касьяненко Дмитрий, 1965 йилда туғилган — микроавтобус ҳайдовчиси;\nБундан ташқари яна тўрт киши турли оғирликдаги жароҳатлар билан маҳаллий шифохонага олиб кетилган.\n1. Покупко Николай, 1950 йилда туғилган — юк машинаси ҳайдовчиси.\n2. Абдуллоев Завқидин, 1972 йилда туғилган (Ўзбекистон фуқароси).\n3. Бойматова Диля, 1971 йилда туғилган (Ўзбекистон фуқароси).\n4. Ҳайдаров Б., 1991 йилда туғилган (Ўзбекистон фуқароси).\n5. Мирзаева Саодат 1970 йилда туғилган (Ўзбекистон фуқароси) – шифохонада операция пайтида жон берди.\n(Озодликка берилган рўйхатдаги айрим фамилия ва исмларда ходимларнинг русчасига талаффуз қилишга қийналгани боис хатоликлар бўлиши мумкин).\nЯна бир автоҳалокатда уч ўзбекистонлик нобуд бўлган\nУндан аввалроқ айни шу трассада рўй берган яна бир тўқнашувда уч киши нобуд бўлгани ва олти нафари жароҳатлангани айтилди. Ҳайдовчидан ташқари ўлган муҳожирларнинг барчаси Ўзбекистон фуқароси экани тахмин қилинмоқда.\nҲалокатга учраган микроавтобусда 19-та ўзбек йўловчиси бўлган\nПервомайский қўрғони ёнида содир бўлган бу ҳалокатда тирик қолганлар Почепский туман шифохонасига олиб келинган. Шифохонанинг травматология бўлими врачи улардан икки нафари жуда оғир аҳволда эканини Озодликка тасдиқлаб берди.\n- Реанимацияда оғир аҳволда икки киши, травматологияда тўрт киши ётибди. Мирзаева Саодат дегани нобуд бўлди. Реанимацияда ётганлар Юсупов ва Абдуллаев, дейди ўзини таништирмаган шифокор.\n“Бизга берилган рўйхатда нега Юсупов фамилияси йўқ?”, дея берган саволимизга врач:\n- Чунки кеча иккита катта авария бўлган: эрталаб битта авария ва кечга яна бир катта ҳалокат рўй берди. Сиз айтаётган автоҳалокатда 15 киши, кеча эрталабкисида яна уч киши ўлган эди. Барчаси Ўзбекистон фуқаролари,- дея аниқлаштирди врач.\nМаълум бўлишича, 15 март куни эрталабки 7:20-ларда айни шу А-240 трассасида “Шевроле” ва “ВАЗ-2115” автомобиллари тўқнашуви оқибатида уч нафар йўловчи ўлгани ва яна олти йўловчи жароҳат олган.\nЭрталабки тўқнашувда ўлган ва жароҳатланган ўзбек муҳожирлари ҳам Россияда меҳнат қилиш учун рухсат берувчи миграция карталарини мамлакат чегарасидан ташқарига чиқиб, янгилаб келаётган бўлгани аниқланди.


Япония, Жанубий Корея ва БАА билан иқтисодий ҳамкорлик истиқболлари муҳокама қилинди - Zamin.uz\nАйни пайтда, бугунги кунда қатор тармоқларда коронавирус пандемияси билан боғлиқ хатарлар таъсири остида инвестицияларни ўзлаштиришнинг прогноз кўрсаткичларини бажариш кечикаётгани таъкидланди. Шу муносабат билан давлатимиз раҳбари 2020 йил якунига кўра кўзланган натижаларга сўзсиз эришиш мақсадида амалга оширилиши режалаштирилган инвестиция лойиҳаларининг кўрсаткичлари ва рўйхатларини қайта кўриб чиқиш топшириғини берди.\nЙил якунига келиб мамлакатимиз иқтисодиётига жалб қилинган инвестициялар ҳажми 9,9 миллиард долларни, шу жумладан тўғридан-тўғри хорижий инвестициялар – 6,8 миллиард, халқаро молиявий институтлар маблағлари – 3,1 миллиард долларни ташкил этиши кутилмоқда. Иқтисодий тараққиётнинг муҳим драйверларидан бири сифатида экспорт фаолиятини қўллаб-қувватлаш чораларига алоҳида эътибор қаратилди.\nЙиғилишда муҳокама қилинган масалалар бўйича мутасадди вазирлик ва идоралар раҳбарларининг ҳисоботлари тингланди, аниқ вазифа ва чора-тадбирлар белгилаб берилди. “Замин” янгиликларини “Youtube”да кузатиб боринг\nЎзбекистоннинг ташқи қарзи 21 млрд доллардан ошди


9-синф ўқувчиси 10 йилга қамалди – Teleradio.UZ\nBosh sahifaMAHALLIY9-синф ўқувчиси 10 йилга қамалди\n9-синф ўқувчиси 10 йилга қамалди\nЖиноят ишлари бўйича Фарғона вилояти суди томонидан судья Р.Арапов раислигида Фарғона шаҳридаги 6-умумтаълим мактаби 9-синф ўқувчиси Жаҳонгир Тўрақуловнинг жиноят иши кўриб чиқилди ва унга нисбатан ҳукм ўқилди, деб хабар бермоқда «ЎзА».\nЖаҳонгир Тўрақулов 2018 йил 5 апрель куни Фарғона шаҳар Сайилгоҳ кўчасида жойлашган компьютер ўйинлари клубига кириб, ўзини гўё компьютер ўйнаётгандек тутиб, атрофни зимдан кузатади. У қаровсиз қолдирилган жабрланувчи А.Муҳаммаджоновга тегишли, нархи 500 минг сўмлик «Samsung Galaxy S6» русумли уяли алоқа телефон аппарати ва ғилофидаги 50 АҚШ долларини яширин равишда ўғирлаб, воқеа жойидан яширинади.\nБундан ташқари, вояга етмаган Ж.Тўрақулов 2018 йил 28 май куни тунги соат 02:00ларда Фарғона шаҳар Деҳқонлар кўчасида аҳолига транспорт хизмати кўрсатиб турган жабрланувчи И.Абдуллаевни қасддан, тамагирлик ниятида ўлдириб, унга тегишли оқ рангли, «Spark» русумли, 40 О 818 ОА давлат рақамли автомашинани қўлга киритишни мақсад қилади. И.Абдуллаевнинг ёнига келиб, ундан «Капиталбанк» олдига олиб бориб қўйишни сўрайди ва автомашинага гуё йўловчи сифатида ўтиради.\nФарғона шаҳар Фаровонлик кўчаси 48-уй яқинидаги хилват жойга етиб келганида автомашинани тўхтатишни сўраб, теварак-атрофни кузатади. Жиноий ниятини амалга ошириш учун қулай вазият эканини билиб, автомашинанинг орқа ўриндиғига ўтириб, сумкасидаги сариқ рангли, ёғоч дастали ошхона пичоғини қўлига олади ва И.Абдуллаевнинг бўйин, чап ўмров ва бошқа қисмларига ўн бир марта санчади. Табиийки, И.Абдуллаев ҳаётини сақлаб қолиш учун автомашинадан тушиб қочиб кетади. Ж.Тўрақулов қасддан одам ўлдиришга қаратилган жиноий ҳаракатини ўзига боғлиқ бўлмаган ҳолатларга кўра охирига етказа олмаган бўлса-да, жабрланувчига тегишли автомашинани олиб қочади.\nШу вақт хизмат бурчини бажариб турган ҳарбий хизматчи А.Расулов И.Абдуллаевнинг ёрдам сўраган овозини эшитиб, воқеа жойига етиб келади ва унга вақтида ёрдам кўрсатади. Шу туфайлигина унинг ҳаёти сақлаб қолинган ва Фарғона шаҳар ИИБ томонидан ўтказилган «Тутиб олиш» тезкор тадбири натижасида Ж.Тўрақулов автомашинани Фарғона шаҳар Аэропорт кўчасида бошқариб кетаётганида тўхтатилиб, қўлга олинган.\nСуд томонидан мазкур жиноят иши қонуний асосда кўриб чиқилиб, Ж.Тўрақуловга нисбатан Ўзбекистон Республикаси Жиноят Кодексининг тегишли моддаларига асосан узил-кесил 10 йил озодликдан маҳрум қилиш жазоси тайинланди.


25 сентябр 2021, Тошкент вақти: 04:57\nХитой ўз обрўсини ошириш йўлида ўз аҳолисига қараганда хорижга 10 баробар кўп вакцина етказиб беришни зиммасига олган.\nХитойнинг вакцина дипломатияси фавқулодда муваффақиятли чиқди: AP ҳисоб-китобига қараганда, Хитой 45 мамлакатга деярли ярим миллиард доза вакцина етказиб беришни ўз бўйинига олган.\nХитойда вакцина ишлаб чиқарувчи ширкатлар талайгина, шулардан тўрттаси бу йил 2.6 миллиард доза вакцина ишлаб чиқармоқчи. Бу дунё аҳолисининг аксар қисми қандайдир Ғарб вакциналари билан эмас, анъанавий тарзда ишлаб чиқилган Хитой вакциналари билан эмланади деганидир.\nХитой вакциналари борасида очиқ манбаларда маълумот деярли йўқ бўлгани учун Хитойга бу масалада қарам мамлакатларда вакциналар ҳамда вакцина эвазига бериладиган қурбонликлар борасида хавотирлар бор. Шунга қарамай, 25дан зиёд мамлакатда Хитой вакциналари билан эмлаш жараёни аллақачон бошлаб юборилган, яна 11 мамлакатга етказиб берилган.\nЖаҳон ҳамжамияти назарида коронавирус ўчоғи бўлмиш Хитой учун вакциналарни етказиб бериш юзни ёруғ қилишнинг бир усули бўлиб, Хитой аллақачон ишончсизлик манбасидан халоскорга айланди. Худди Ҳиндистон ёки Россия каби, Хитой ҳам ўз обрўсини ошириш йўлида ўз аҳолисига қараганда хорижга 10 баробар кўп вакцина етказиб беришни зиммасига олган.\n“Биз вакцина дипломатияси гувоҳи бўляпмиз, бунда Хитой етакчилик қилмоқда. Баъзи вакциналар хайрия сифатида берилмоқда, баъзилари сотилмоқда, баъзилари насияга берилмоқда”, - деди Дьюк университети тадқиқотчиси Кришна Удякумар.\nХитой 53 мамлакатга “вакцина ёрдамини” бераётганини, яна 27 тасига экспорт қилаётганини маълум қилган. Лекин расмийлар бу қайси мамлакатлар экани ҳақидаги APнинг сўровига жавоб бермаган.\nПекин вакцина дипломатиясини ҳам инкор этган. ТИВ матбуот котибига кўра, Хитой вакциналарни “жаҳон ҳамжамиятининг ҳақи” деб ҳисоблайди. Хитойлик экспертлар ҳам вакциналар экспорти ҳамда обрўни тиклаш ўртасидаги боғлиқликни инкор этади.\n“Бу ерда ҳеч қандай боғлиқлик кўрмаяпман. Хитой бошқаларга кўпроқ ёрдам беришининг сабаби мамлакат яхши ривожланаётганидир”,- деди Пекинда жойлашган “ақл маркази” раҳбари Ван Хуяо.\nХитой асосан камбағал ва ўртача ривожланган мамлакатларга ёрдам беришни режаламоқда. Бу мамлакатларнинг Ғарбда ишлаб чиқарилган «Pfizer»ёки «Moderna» каби қиммат, аммо сифатли вакциналарни сотиб олишга қурби етмайди. Хитой, шунингдек, Ғарб ширкатлари ваъда қилган вакциналарни етказиб беришдаги муаммолардан фойдаланиб, Бразилия ёки Туркия каби мамлакатларга ҳам ўз вакциналари экспортини йўлга қўйиб олган.\nАксар камбағал ёки ўрта ривожланаётган давлатларда Хитойдан бошқа танлов ҳам деярли йўқ. Дьюк университети тадқиқотчиларига кўра, ҳозиргача ишлаб чиқилган вакциналарнинг асосий улуши, яъни 8,2 миллиард дозадан 5,8 миллиардини Ғарбнинг бадавлат мамлакатлари ўз аҳолисини эмлаш учун сотиб олган.\nХитой вакциналарини асосан «Sinovac» ва «Sinopharm» ширкатлари ишлаб чиқади. Улар вакциналарни, инновацион тарзда яратилаётган Ғарб вакциналаридан фарқли ўлароқ, фаоллаштирилмаган вирус вакцинаси номли анъанавий технология асосида ишлаб чиқаради. Баъзи мамлакатлар бу усулни Ғарбда ишлатилаётган янги усулга қараганда ишончлироқ деб ҳисоблайди.\n“Биз «Sinovac» вакцинасига буюртма берганимиз сабаби, у анъанавий, хавфсиз усулда ишлаб чиқилганидадир”, - деди Озарбайжон Соғлиқни сақлаш вазирлиги мутасаддиси Теймур Мусаев.\nОзарбайжон «Sinovac» вакцинасидан 4 миллион доза сотиб олган. Европада Хитой ўз вакциналарини Сербия ва Венгрия каби давлатларга етказиб бермоқда. Бу Ғарб, Россия ва Хитой сиёсий ва иқтисодий нуфуз учун курашаётган Болқон ва Шарқий Европа минтақасида Хитой катта геосиёсий ғалабага эришди деганидир.\nСербия ўз аҳолисини январь ойидан Хитой вакциналари билан эмлашни бошлаган илк Европа давлати бўлди. Мамлакат 1,5 миллион Синофарм вакциналарини ҳамда озроқ миқдорда Россиянинг “Спутник V” ҳамда “Pfizer” вакциналарини сотиб олган. Қўшни Венгрия эса Хитой вакцинасини рўйхатга олган Европа Иттифоқидаги илк мамлакат бўлди. Венгрия Бош вазири Виктор Орбан энг ишонган вакцинаси Хитойники эканлигини айтган ва ўзи ҳам Синофарм вакцинаси билан эмланган.\nАҳоли хавотирлари олдини олиш мақсадида кўплаб давлатлар етакчилари Хитой вакциналарини қўллаб-қувватламоқда. Пекиннинг вакцина дипломатияси Хитой ва ривожланаётган мамлакатлар учун бирдек манфаатлидир, деб ҳисоблайди экспертлар.\n“Буюк давлатларнинг таъсир доираси учун рақобати ортидан камбағал давлатлар тезроқ эмланиши мумкин”, - деди Австралия Миллий университети тадқиқотчиси Юн Янг.\nЛекин Хитой вакциналари қанчалик самарали бўлса, дипломатияси ҳам шунчалик самара беради. Ҳозирча Хитой вакциналарида муаммолар талайгина.\nВакцинасининг самараси 79 фоиз эканлигини иддао қилган Синофарм расмийлари суҳбатлашишга рози бўлмади. Синофарм раисининг айтишича, ҳозирча вакциналар билан эмланишдан сўнг бирор ножўя таъсир кузатилмаган.\n“Pfizer” ёки “Moderna” каби Ғарб ширкатларидан фарқли равишда, Хитой ширкатлари вакцина синовларига оид маълумотларни ошкор қилишни унчалик ҳуш кўрмайди, деди АҚШдаги “Council for Foreign Relations” маркази мутахассиси Янжон Хуан.\nВакциналари глобал миқёсда тарқатилаётган Хитойнинг уч йирик ширкатининг ҳеч бири якуний, учинчи босқич синов натижаларини ошкор қилмаган. Вакциналарининг самарадорлиги 65 фоиз эканлигини иддао қилаётган “CanSino” ширкати ҳам мақола учун суҳбат ўтказишдан бош тортди.\nХитойда дори-дармон ишлаб чиқишдаги амалиётлар ҳам хавотирларга сабаб бўлмоқда. 2018 йилда Хитойнинг йирик ширкатларидан бири қутуришга қарши вакцинасини сотиш учун маълумотларни сохталаштиргани маълум бўлган. Ўша йили ҳозирда коронавирусга қарши вакцина ишлаб чиқаётган Синофарм дифтерияга қарши мажбурий вакцинани сифатсиз ишлаб чиққани ошкор бўлган эди.\n«Россия ва Ҳиндистон фармацевтика маҳсулотларига ҳам одамларда ишонч йўқ, чунки одатда одамлар Ғарбда ишлаб чиқилган дори-дармонларга кўпроқ ишонади», - деди Бангладешдаги Бангабанду тиббиёт университети тадқиқотчиси Саидур Раҳман.\nДекабрь ойида 17 мамлакатда ва минтақадан 19 000 одам қатнашган “YouGov” вакциналар ҳақидаги сўровномасига кўра, Хитой ва Ҳиндистон энг пастки икки ўринни эгаллаган. Бу ишончсизликка Синовак вакциналари атрофидаги машмашалар ҳам сабаб бўлмоқда.\nСиновак вакцинасининг Туркиядаги синовларидан сўнг расмийлар унинг самарадорлиги 91 фоизни ташкил этганини айтган. Лекин худди шундай синовлардан кейин Бразилияда расмийлар унинг самарадорлигини 78 фоиздан 50 фоизгача тушириб қўйган.\nХитой расмийларининг айтишича, Бразилиядаги синовларда касалланиш эҳтимоли юқори бўлган тиббиёт ходимлари қатнашгани учун самарадорлик кўрсаткичи паст бўлган. Лекин экспертларнинг таъкидлашича, бу факт вакцина самарадорлигига таъсир қилмаслиги керак эди.\nСиновак вакциналарининг Туркия ва Бразилиядаги синовларидаги фарқли натижа аҳоли фарқли бўлганидандир, дейди AP билан аввалги суҳбатда ширкат матбуот котиби. Ширкат ушбу мақола учун суҳбат қилишдан бош тортди. Ҳонконг синовларида Синовак вакцинасининг самараси 51 фоиз деб топилган ва у шаҳарда фойдаланишга рухсат этилган.\nЭкспертларга кўра, камида 50 фоиз самара кўрсатган ҳар қандай вакцинадан фойдаланса бўлади.\nХитой вакциналари коронавируснинг янги мутацияларига, хусусан, Жанубий Африкада аниқланган штаммига қарши нақадар самарали экани ҳам номаълум.\nХитойдан вакцина олаётган мамлакатларда бунинг эвазига бериладиган қурбонликлар борасида ҳам ҳадиклар мавжуд. Хитойдан ёрдам тариқасида 600 000 доза олган Филиппинда катта лавозимдаги дипломатлардан бирининг айтишича, Хитой ташқи ишлар вазири баҳсли Жанубий Хитой денгизида авж олаётган Хитойнинг тажовузкорлигини танқид қилишни бироз камайтириш кераклигига нозик шама қилган.\nДипломатга кўра, вазир вакцина эвазига ҳеч нарса сўрамаган, фақат у Филиппиндан “жамоатчилик олдида озгина дўстона муносабат намойиш этишни, танқид мегафонини бироз пасайтиришни” истагани аниқ эди.\nФилиппин президенти Родриго Дутерте Хитой ёрдами эвазига ҳеч нарса сўрамаганини таъкидлаган.\nТуркияда мухолиф депутатлар раҳбариятни вакцина эвазига уйғурларни Хитойга сотиб юборганликда айбламоқда. Депутатлар ва уйғур жамоаси Пекин Анқарадан экстрадиция ҳақидаги қонунни қабул қилишини кутмоқда. Қонун қабул қилинса, янада кўпроқ уйғурлар Хитойга бериб юборилиши мумкин.\nҚандай бўлмасин, вакцинага бўлган эҳтиёж Хитой вакцинасига бўлган ишончсизликдан юқори келмоқда.\n“Вакциналар, айниқса Ғарбда ишлаб чиқилаётганлари, фақат бой мамлакатлар аҳолисига олиб қўйилмоқда. Биз ҳам аҳолимизга вакцинани кафолатлашимиз лозим. Ҳар қандай вакцинани”, - деди мисрлик соғлиқни сақлаш мутасаддиси.


«Uzbekistan Airways» хорижий компания бошқарувига берилиши мумкин – КУН УЗ\nГлавная / Сиёсат / «Uzbekistan Airways» хорижий компания бошқарувига берилиши мумкин\nanvarj63 26.05.2020\tСиёсат Comments Off on «Uzbekistan Airways» хорижий компания бошқарувига берилиши мумкин 5 Показы\nАндижон, Бухоро, Урганч ва Қарши халқаро аэропортларини давлат-хусусий шерикликка бериш бўйича тендер эълон қилинади.\nПрезидент Шавкат Мирзиёев 25 май куни транспорт соҳаси масалалари бўйича йиғилиш ўтказди.\nДавлат раҳбарининг матбуот хизмати хабарига кўра, Ўзбекистон транспорт корхоналари карантин чекловлари сабабли ҳозиргача 340 миллиард сўм зарар кўрган.\nЭпидемиологик вазият барқарорлашгунча бу рақамлар яна ошиши аниқ. Шу боис соҳада пандемиянинг таъсирини юмшатиш, корхоналарни иқтисодий қўллаб-қувватлаш бўйича қатор чоралар кўрилмоқда.\nМасалан, карантиндан энг кўп зарар кўрадиган «Uzbekistan Airways» ва «Uzbekistan Airports» акциядорлик жамиятларининг 122 миллион доллар кредитлари тўлов муддатлари узайтирилди, 60 миллиард сўмлик солиқ имтиёзлари тақдим этилди. Инқирозга қарши курашиш жамғармасидан 50 миллион доллар миқдорида айланма маблағ сифатида фоизсиз ссудалар ажратилди.\nРақобатни кучайтириш учун фуқаро авиацияси бозорига янги ташувчиларни жалб қилиш, «Uzbekistan Airways»ни нуфузли хорижий компания бошқарувига бериш масаласи кўриб чиқилди.\nАэропортларни модернизация қилиш, Андижон, Бухоро, Урганч ва Қарши халқаро аэропортларини давлат-хусусий шерикликка бериш бўйича тендер эълон қилиниши белгиланди, дейилади президент матбуот хизмати пресс-релизида.\nПред. Минерал-хом ашё базаси янги тартиб бўйича ривожлантирилади\nСледующая Паркент туманига кириш ва чиқиш чекланди


Аза маросимидаги бидъатлар... | Azon.uz - Ахборот-таҳлилий портал\n2020 йил 09 август, якшанба\nАза маросимидаги бидъатлар...\n7319 20:00 14.05.2018\nРасулуллоҳ соллаллоҳу алайҳи васаллам: «Лаззатларни кесувчи (ўлим)ни кўпроқ эслаб туринглар» дея марҳамат қилганлар. (Имом Термизий ривояти). Ва яна: Умму Ҳабиба розияллоҳу анҳумо Расулуллоҳ соллаллоҳу алайҳи васалламнинг аёллари айтадилар: Расулуллоҳ соллаллоҳу алйҳи васалламнинг «Аллоҳга ва охират кунига ишонган аёлнинг ўлик учун 3 кундан ортиқ аза тутиши харомдир, фақат ўлган эри учун 4 ой 10 кун аза тутади» деганларини эшитдим (Имом Бухорий ривояти).\nАллоҳ таоло Ислом динини жуда мукаммал қилиб нозил қилган. Инсонларнинг ҳар бир ҳолатлари ҳақида бу динда мукаммал кўрсатмалар борки, ҳаттоки бу фоний дунёда сўнги манзилга томон бориш маросимлари, ундаги амаллар ҳақида ҳам фарзлар, суннатлар, вожиблар келганки, инсон уларни билмоғи зарурдир. Бунда эса аёллар ҳам тенг ҳисобланиб аёллар ўзларига хос масалаларга этибор бермоқлари шарт. Айниқса бугунги кунга келиб аёллар орасида жаноза масалаларида турли бидъатлар кўпайган даврда. Юқоридаги ҳадислардан кўринадики, аза нафақат аёл учун балки эркаклар учун ҳам 3 кундир. Аммо бугунга келиб юртимизнинг бази ҳудудларида аза маросимлари шунчалар чўзилиб кетдики, натижада ўлик эгалари умрларини аза маросими учун олган қарзларини тўлаш билан ўтказадилар. Аввало ўлим, маййитни ювиш, кафанлаш ва аза маросимларининг Исломдаги меъёрини ёритиб ўтамиз.\nЎлим олди ва ўлимдан сўнг маййитнинг яқинлари қиладиган амаллар қуйдагилар:\nЎлими яқинлашган кишининг ҳолати. У ҳолатда кишининг икки оёғи заифлашади, бурни бироз қийшаяди, юзинг териси чўзилиб икки чаккаси пасаяди. Агар кишида шу ҳолатлар пайдо бўлса, ёнидаги киши суннатга мувофиқ уни ўнг томони ила ётқизиб қўйиш керак. Бунга далил Расулуллоҳ соллоллоҳу алайҳи васаллам Байтуллоҳ тўғрисида:\nМаййитнинг эгаларги устидаги ҳақлари 4та. «Байтул Ҳаром тирик ва ўлим холатингиздаги қиблангиздир» деганлари (Абу Довуд ривояти).\nАгар қиблага юзлантиролмаса оёғини қиблага қилиб қўяди, чалқанча ҳолда ётқизиб, Калималарни қайтариб туради. Ва яна “Ёсин” сураси ўқиб турилса осон бўлади. Агар жон берса кўзларини юмиб, икки оёғини бўйлаб қўяди. Ва сўнгра доу қилиб қўяди.энг машхур дуо: “Аллоҳумма яссир аълайҳи амроҳу, ва саҳҳил алайҳи ма баъдуҳу ва асъидҳу би-лиқоика, важаъл ма хорожа алайҳи хойром-мимма хорожа анҳу”.\nМаййитни ювишда: бу фарзи кифоя амалдир, агар маййитни ювишга сув топилмаса, таяммум қилдирилади. Маййит одамларда холи ҳолда сақланади. Аёл кишини аёллар, эр кишини эркаклар ювишади. Ҳаттоки эр ўз аёлини юволмайди, чунки никоҳ ақди узилади, аммо аёл ўз эрини юволади, чунки идда ҳаққи бўлгани учун. Маййитни ювувчи киши оқил ва балоғатга етган бўлиши шарт. Шу билан бирга ювувчи киши солиҳ, тақводор, ишончли, жаноза ва ўлим ҳақида яхши биладиган бўлиши керак. Ювишдан аввал фарзи кифоя деб ният қилмоғи лозим. Ювувчи маййтни эҳтиётлаб, авратларини кўрмаслик учун устига мато ташлаб кийимларини шу ҳолда ечиб олади ва аста ювишга мўлжалланган тахтага олади. Ювувчи маййитни авратларига қараши жоиз амас бунга далил Расулуллоҳ соллоллоҳу алайҳи васаллам ҳазрати Али розияллоҳу анҳуга: «Сонингни бировга кўрсатма ҳамда тирикнинг ҳам, ўликнинг ҳам сонига қарама» деганларидир (Имом Аҳмад ривояти).\nЯна ювувчи маййитнинг айбларини ҳеч кимга айтмас даражада омонатли бўлади.\nЮвишни вожиб қилувчи шартлар:\nМаййит мусулмон бўлмоғи.\nМаййит тирик туғилганлиги маълум бўлмоғи.\nЧунки ўлик ва чала туғилган чақалоқлар устида сув қуйиб, бир матога ўраб дафн этилади. Лекин ювиб жаноза ўқилмайди.\nМаййитнинг жасади бутун бўлмоғи лозим. Акс ҳолда, кўпроқ қисми ёки ярми боши билан бирга бўлиши керак.\nАгар киши сувда чўкиб ўлса, ўша сувга ғусл ниятида 3 марта пишиб олинади.\nМаййитни жунуб киши ювингандек 1 марта ювиш вожиб.\nЮвувчи қўлига қўлқоп кийиб олади. Бугунги кундаги медийина қўлқопларими ёки уй эгалари тикиб қўйган матода бўлган қўлқопми, кийиб олса бўлаверади.\nАввал марҳумни бироз суяб ўтирғизиб қорни силанади, агар силаганда нажосат чиқса ўша жой латта билан тозаланади. Маййит ифлосланган бўлса, ювувчи уни тозалаб кирларини озор бермай совун билан ювади, авратларини эса алоҳида латта билан ювади.\nНамозга таҳорат олинганидек таҳорат қилдирилади. Лекин оғзи ва бурни сув билан чайилмайди\nАгар маййит балоғатга етмаган бўлса таҳорат шарт эмас.\nАввал ўнг тарафи, сўнг чап тарафи ювилади. Аммо устида мато бўлади бутун танаси ёпилиб турадиган даражада. Сув илиқ бўлиши афзалдир.\nМарҳумнинг сочи таралмайди, тирноғи ва сочи олинмайди.\nМаййитни 3 марта ювиш суннат.\nЮвиладиган сувга ҳушбўйлик аралаштирса яхши бўлади.\nСув оқиб кетадиган жой бўлмоғи афзал.\nСўнгида бутун бадан сочиқ билан артилади.\nКафанлаш ҳам мусулмонлар орасида фарзи кифоядир.\nКафан 3 хил бўлади – зарурий кафан, кифоя кафан ва суннатга мувофиқ кафан. Бу эр киши ва аёлга ҳам тегишлидир.\nЗарурий кафан – бутун тана ёпилса кифоя қиларлик кафан.\nКифоя кафан – инсоннинг ҳаётлик вақтида энг кам миқдорда кийимдир. Бундай кафан эр кишида 2тадир. Лифофа-бош-оёқ ўраладиган мато ва изор- бўйиндан то оёқлари билан ўраладиган мато. Аёл кишида эса 3 тадир. Лифофа, изор ва химор-юз билан бошни ўровчи мато. Бунда ками макруҳдир.\nСуннатга мувофиқ кафан – эр кишиларга: лифофа, қамис бўйиндан бошлаб то оёқларини ҳамўровчи мато, изор. –аёлларда: лифофа, изор, қамис, химор ва икки кўкрагини киндигигача боғланидган мато.\nАввал лифофани ерга ёйиб, унинг устига изорни ёйилади. Маййитни изор усйига қўйилади ва қамис бўйнидан бошлаб то оёқларини ҳам ўрайдиган матони оҳиста кийдирилади унинг тешик жойи бўлиб бош тарафи тешик бўлади. Сўнг сочи икки бўлак қилиб кўкрагига қамисни устидан қўйилади. Сўнг химорни сочи тепасигача лифофа остига қилинади. Изор ва лифофа ила ўралади ва кафан очилиб кетмаслиги учун бошини тепаси, бели, тиззаси ва оёғи пастидан боғлаб қўйилади.\nКафан оқ рангда бўлиши, ҳушбўйлик тоқ миқдорда сепиш мустаҳаб ва мато қимматбаҳо бўлмаслиги мустаҳабдир[i].\nҚолган икки маросим, яъни Жаноза ва дафн маросимлари эр кишиларнинг вазифасидир. Энди бугунга келиб аёллар орасида ҳаттоки маййитни ювишда пайдо бўлган бази ножоиз ишлар ҳақида айтиб ўтамиз. Шу ергача маййитни ювиш ва кафанлаш Исломдаги кўрсатмаси қандай эканини айтиб ўтдик. Бугунга келиб 130 йиллик мустабид тузум ва ҳудосизлик пайтида барча жабҳаларда бидъатлар пайдо бўлгани каби маййитни ювишда ва аза маросимларида ҳам баъзи ножоиз ишлар кириб қолганлиги ачинарли албатта. Мисол қилиб юртимизнинг асосий ярми бўлган водий ҳудудларда маййитни ювиш пайтида оғиз бурунларига пахта тиқиб тозалашлар борлиги, сочларини тараб иккига ажратиб ўриб қийишлар борлиги дилни хира қилади албатта. Бу ҳам камдек ҳамма маросим жанозадан кейин бошланади.\nЯъни биргина Фарғона вилояти жиҳатидан олсак, бу ҳудудда маййит қабрга қўйиб келингач ўлик эгалари ош пиширишади. Бу ошнинг номи «Сабр оши» ёки «Қора ош» дейилади. Буни ўликнинг эркак қариндошлари ейишади. Жаноза кунидан бошлаб маййитнинг умри ўтган уйда ёки маййит жони чиққан пайтда бўлган уйга ҳамон 40 кунгача чироқ ёқиш бор. Баъзилар бугунги кундаги электр токидан фойдаланишса, базилар пахтани ёғга ботириб ёқиб ёнига райҳон сув қўйиб қўйилади. Жанозанинг 3-куни маърака маросимдан сўнг аза тугатилмай энди ҳар пайшанба уй эгалари эрталабдан қозон осишиб, таъзияхонларни кутишади. Қишлоқ аҳли, танишлари, яқин-узоқ ким эшитган бўлса аёллардан иборат жамоа эрталабдан, то шомгача келаверишади. Бу таъзияхонлик то «40 кунлик» маросим ўтгунча давом этади. Шу «40 кунлик» маросимида қўшиб «Қаъда» маросими бор. Бу маҳаллий аёлларнинг энг муҳим маросимлари ҳисобланиб, унда ўлик эгалари ҳали аламлари, азаларининг ўрни битмай, ҳам маънавий, ҳам моддий қийинчиликда бўлсалар-да, аёлларни тўплаб ўлик ҳаққига деб бу маросимни ўтказишади.\nЭнг ачинарлиси бунда ўлик эгалари аёлларга бугунга келиб каттароқ харажат талаб қилувчи буюмларни тарқатишлари керак. Кимгадир берганлари ёқмаса албатта алмаштириб беришади. Чунки буюмни олган аёл уялмай берилган нарсани камчилигини айтадиган ҳолатлар ҳам бор. Кейин 52 ёки 53 дейилгувчи маросим бор, бу ҳам аёллар жамоасида давом этади. Бунда ҳам таъзияхонлик, ўлик эгаларини қарзга ботирар даражадаги харажатлар. Яна маросим бошқарувчиси бўлган «отин ойи» дейилган аёл ўлик чиққан ҳонанкнг полига игна санчиб чиқади. Кейин ўртада бироз тин олишиб мусулмонларнинг энг севимли, энг шодон ўтадиган икки байрами Ҳайитларнинг қайси бири ўлимдан сўнг келган бўлса, «Ҳайит оши» тарқатилади. Бу худди валийма ошидек катта ва дабдаба билан ўтади. Қувонч кунлари яна азахонлик, яна таъзияхонлик. Бу ҳадисга қарши чиқиш эмасми? Энг сўнгида эса ўлим бўлган санадан 11ой ўлик эгалари ширгуруч, яъни сутга гуруч солиб пишириладиган таом пишириб ейилади. Шунда отин ойи ўлик эгаларининг аёлларига бошига оқ румол ташлайди ва аёллар аза учун кийиб юришган алоҳида рангли либослари шу кунда алмаштирадилар. Бу ўлик оққа кўчсин деб қилинади.\nЭнди бир мулоҳаза қилиб кўрайликчи, юқоридаги маросимлар динимизда борми? Булар маййит эгаларига зулм эмасми?\nВодийда бир мақол бор: «Тўйники бир кун, Ўликники бир умр». Яъни, валийма-никоҳ маросими бир кунда ўтиб тугайди, хонадон аҳли тин олади. Аммо ўлик чиқса шу хонадонни баъзида бир умргача қарздорлик, азахонлик, дилхиралик тарк этмайди. Буларни қайси бири Исломдан? Қайси бири пок динни буйруғи эканки аёллар тўхтатмай қилишда давом этишса. Аза уч кун эканлиги ҳадисда айтиб ўтилган бўлса, энг муҳим Аллоҳга ва охират кунига деб муслималик, мўминлик шарт қилинди. Бундан тушуниладики, иймонли киши азани 3 кундан ортиқ давом эттирмаслик шартдир. Динимиз жуда пок дин, уни йўқ бидъатлар билан тўлдирмаслик керак. Чунки ўзи мукаммал дин, унга тўлдиришни ният қилиш бу борини бузишдир.\nТошкент Ислом институти 4-курс талабаси.\n[i] «Исломда ўлим ва жаноза масалалари» китоби Салоҳиддин Муҳиддин.\nХайрулла Ҳамидов: шер ва йўлбарс\n"Расулуллоҳ соллаллоҳу алайҳи васаллам номларидан қурбонлик қилиш жоизми?"\nИИВ: вояга етмаганларнинг масжидга келишига тўсқинлик қилинмайди\nМуртад суд залида ўлдирилди – Покистон\nИмом Шаъбий: “Агар аёлинг билан югуришда мусобақалашмоқчи бўлсанг, ажраш!”\nМушукни қийнаб ўлдирган зобит...\nГрециялик руҳоний Аё Софиянинг масжидга айланиши тўғри эканини тасдиқлади


Имоми Аъзамни масхара қилганнинг ҳоли... | Azon.uz - Ахборот-таҳлилий портал\n5269 04:40 09.05.2020\nИмом Абу Ҳанифа раҳматуллоҳи алайҳ: “Онам ёш бола эмаслар. Балки балоғатга етган ва жувондирлар. Мен улардан сўраб кўраман. Агар рози бўлсалар, у ҳолда мен қандай инкор қиламан”, дедилар.\nУ киши: “Ундоқ бўлса, уйга бориб сўраб кўр”, деди.\nИмом Абу Ҳанифа раҳматуллоҳи алайҳ уйга кета бошладилар. Аммо У киши Аллоҳ таолонинг хос бандаларидан эдилар. Юриб кетаётиб, бирдан ортларига қарадилар. Ҳалиги шахсни йиқилиб, ўлиб ётган ҳолда кўрдилар ва: “Уни менинг сабрим қатл қилди”, дедилар.\nУ шахсни мақсади никоҳ қилиш эмас, Имом Абу Ҳанифа раҳматуллоҳи алайҳни масхара қилиш ва устиларидан кулиш эди.\nБу нақадар чексиз сабр ва ҳалимликдир. Бироқ бундай ҳазратлар қанчалик ҳалимлик қилсалар, Аллоҳ таоло шунчалик улар томонидан ўч олади.\nИмом Аъзам Махсус масхаралаш Мақолалар Илм Одоблар хазинаси\n1535 09:05 14.06.2021\n5742 22:00 03.04.2021\n1921 08:00 14.03.2021\n4503 21:30 19.02.2021


Ўзбекистон: Доллар кўтарилмоқда, нима бўлади? - BBC News O'zbek\nЎзбекистон: “Доллар яна кўтарилса, 8400-8500 сўмларга чиқса, яхши бўларди?.."\nЎзбекистон банклари долларни юридик шахсларга "қора бозор" курсида сотишни бошладилар\nЎзбекистон Марказий Банки хорижий валютанинг сўмга нисбатан алмашув курси ошиш суръатининг тезлашишини, биринчи навбатда ташқи омил - Ўзбекистоннинг асосий савдо ҳамкорлари бўлган Россия, Қозоғистон ва Хитой миллий валюталарининг қадрсизланиши билан изоҳлаган.\nМарказий банк ички валюта бозорида юзага келган жорий ҳолатни инобатга олиб, "валюта курси кунлик тебранишининг кенгайтирилган коридорини қўллаш"га ўтаётганини маълум қилган.\nМутахассисларга кўра, Марказий банк баёноти ички бозорда сўм массаси кўпайиб кетгани ва уни йиғиб олиш учун ҳаракатлар бошланганини англатади.\nМарказбанк валюта бозорини тартибга солишда давом этади, аммо миллий валюта курсини қўллаб-қувватлаш мақсадида ўрнатиладиган сунъий диапазон кенгаяди.\nМустақил иқтисодчи Юлий Юсуповнинг ёзишича, Ўзбекистоннинг янги тарихида хорижий валюта курсининг бундан ҳам катта сакрашлари кузатилган ва ҳозирда ваҳимага асос йўқ.\nУнинг фикрича, Марказбанк тилга олган ташқи омил мавжуд, аммо асосийси бу эмас.\n"Асосий сабаб бошқа. Яқин-яқингача Марказбанк ташқи бозорда олтин сотиш орқали сўмнинг реал курсини сунъий равишда мустаҳкамлаб келди, яъни унинг тушишини жиловлаб турди. Бу эса охирги ярим йилда импорт ўсишининг асосий сабаби бўлди", деб ёзди иқтисодчи.\nЮсуповга кўра, доллар курси ўсишда давом этади, чунки ички валюта бозорида муқаддам бузилган мувозанатни тиклаш учун вақт керак.\nЎзбекистон Молия вазирлигининг собиқ мутахассиси, Қозоғистондаги "Евросиё" университети доценти Сапарбой Жубаевнинг Би-би-си билан суҳбатда айтишича, айнан экспорт ва импорт ўртасидаги салбий баланс ҳозирги ўсишнинг асосий сабабидир.\nЎзбекистонда валюта биржасининг Марказий Банк томонидан назорат қилиши ва Марказий Банкнинг ўзи ҳукуматдан мустақил эмаслиги ҳам муаммонинг бир қисми, дейди у.\nИқтисодчининг сўзларига кўра, Ўзбекистон ҳукумати хорижий валюта курсларини валюта биржаси эмас, балки Марказий Банк орқали тартибга солишда давом этмоқда.\n"Молия тизимида катта таркибий ўзгаришлар қилиниши керак", - дейди иқтисодчи.\nСуҳбатни YouTube каналимизда тингланг.


Ўзбекистонда маҳалла қўмитаси томонидан бериладиган ҳужжатлар сони камайтирилди - Фарғона.Ру ахборот агентлиги\nЎзбекистонда маҳалла қўмитаси томонидан бериладиган ҳужжатлар сони камайтирилди\n05.10.2018 12:26 msk\nЎзбекистонда маҳалла қўмитаси биноси. Sgp.uz сайти фотоси\n15 октябрдан Ўзбекистонда маҳалла қўмитаси томонидан бериладиган айрим ҳужжатлар бекор қилинади. Ўзбекистон ҳукумати ” Фуқароларнинг ўзини ўзи бошқариш органлари томонидан бериладиган тасдиқловчи ҳужжатлар турларини тубдан қисқартириш бўйича чора-тадбирлар тўғрисидаги” қарорини қабул қилди. Бу ҳақда Аддлия вазирлигининг Telegram-каналида хабар берилади.\nҚарорга кўра, маҳалла қўмитаси томонидан бериладиган шахснинг яшаш жойи бўйича (прописка қилинганлиги) яшаётганлигини, шахснинг ишсизлигини, болани, ёлғиз шахсларни, пенсионерларни ва ногиронларни парвариш қилганлигини тасдиқловчи ҳужжатлар, шахснинг тавсифномаси маълумотномалар бекор қилинади.\nАдлия вазирлиги маҳалла томонидан бериладиган бошқа ҳужжатлар борасида аниқлик киритмаган. Июль ойида чоп этилган қонун лойиҳасида маҳалла қўмитаси томонидан аввалгидек оиланинг мулкий ҳолати, кафолат хати, кафиллик маълумотномаси, тавсиянома ва тақдимнолар берилиши айтилганди. Адлия вазирлиги маҳалла қўмитаси томонидан айрим ҳужжатларнинг берилиши ”бюроклатшган бўлиб, кўп ҳолларда улар учун ҳақ олиниши одамлар норозилигига сабаб бўлаётгани”ни таъкидлаганди.\nЎзбекистонда 10 мингга яқин маҳаллалар мавжуд. Тарихан маҳалла халқ демократияси ва одамларнинг ўзларини ўзлари бошқариш шакли бўлган, лекин кейинчалик у аҳоли устидан маъмурий ва мафкуравий назорат ўрнатадиган давлат бўлинмасига айлантирилди.\nАввали Ўзбекистон ҳукумати фуқаролар учун 50 дан ортиқ ҳужжатларни нотариал тасдиқлаш талабини бекор қилганди. Улар орасидан маълумоти тўғрисидаги диплом, турар жой ҳужжатлари, туғилганлик, никоҳ, ўлим ҳақидаги гувоҳномалар ва бошқалар ўрин олганди. Бундан ташқари, эндиликда давлат органлари керакли ҳужжатлардан ўзлари нусха оладилар, нотариуслар мол-мулкларни расмийлаштиришда мустақил равишда давлат идораларидан керакли ҳужжатларни сўраб оладилар.


17:53 / 03.06.2018 1940 pdf Ўқиш режими + -\nДин борлиқдаги Олий кучларга ҳақиқий дахлдорликдир, трансцендентликка яъни қалб даражасида мавжуд бўлган охират билан боғлиқ воқеликка уланишдир. Монотеистик (Якка худолик) эътиқоди тасаввуфга асосланган оламга кириб боришга имкон берадики, бу ерда дунёвий ички қонуният эмас балки олий илоҳий қонуният ҳукмронлик қилади. Улар ўзининг қоидаларини тасдиқлайдиган ва инсонларникидан мутлақ фарқ қиладиган Буюк Аллоҳ таоло томонидан юборилади.\nСўз чин эътиқодли мўмин инсон учун оламнинг кўпгина мавжуд воқеликлари тамомила асосли бўлсада, даҳрий учун эса бу ҳолат мутлақ мантиқдан ажралган ва ғайритабиий бўлиб кўринганлиги тўғрисида кетмоқда. Ҳозирда сўзимиз мусулмонларимиз рўза тутадиган ой муқаддас Моҳи Рамазон ойи тўғрисида бормоқда.\nДинсиз учун тушунарсиз кўринган нарса бу мусулмонларни кутиб ва қарши оладиган махсус ой ҳақида фикр юритишлари ва ҳис туйғуларини кечишидир. “Ақли расо” инсон учун диндорлар томонидан рўзани маҳрумлик ва азобланиш сифатида эмас, балки бахт ва шодлик даврини кутиб олгандай каршилаши телбалик бўлиб кўринади.\nМақола муаллифи ўтган йилдагина рўзанинг барча улуғворликлари ва бахт – саодатини хис этган. У узоқ вақт Рамазон ойида еб – ичмоқликдан маҳрум бўлишдан ич-ичдан қувонишни тушуна олмаган. Июн ойини охирида, айниқса 30 градус иссиқликдаги хароратга ўрганмаган россиялик фуқарога рўзани тутиш – жуда мушкул ишдир. Бу ерда қайд этиш лозимки Рамазон ойи рўзасини ва бошқа вақтларнинг қадри хам фақат еб – ичмокликни ва жинсий яқинликдан лаззатланишни тарк қилишдан иборат эмас. Бу борада Абу Хурайра розияллоҳу анҳу ривоят қилган хадисда: “Банда рўзадор ҳолатида ёлғон сўзлаш ва ёлғончиликни тарк этмаса унда Аллоҳ таоло у банданинг еб – ичишини тарк этишидан беҳожатдир” дейилган. (Бухорий)\nШунинг учун рўзанинг тўла - тўкис табиатини ҳамма замонларда тушунмоқ зарур. Бу эса Аллоҳ таоло мусулмонларга рўзани биринчи навбатда қалбни соғломлаштириш мақсадида буюрганини, яъни жисмни ва руҳни мужассам қилган ҳолда ўтказилишини билдиради.\nШунга мусулмонларнинг рўза пайтидаги асосий қонун – қоидаси бу барча атрофдагиларга: одамлар, жамият ва табиатга ёвузлик қилмасликдир. Абу Хурайра розияллоҳу анҳудан ривоят қилинган ҳадисда: “Қачонки сизлардан бирортангиз рўзадор бўлса, ёлғон сўз гапирмасин, ҳақорат сўзларни айтмасин. Агар бирор киши у билан уришса ёки сўкишса, “мен рўзадорман, мен рўзадорман”, десин”. дейилган.(Бухорий, Муслим).\nБироқ бу ерда кўпгина диндорларда диалектик фикрлашни мавжуд эмаслиги сабабидан келиб чиқадиган жиддий бир муаммога эьтиборни қаратиш керак. Гап шундаки мусулмон аёлларни маълум қисми мазкур ҳадисни бир томонлама тушунишади. Ҳақиқатан ҳам ҳар қандай салбий таъсирни учратганда улар “Мен рўзадорман” дейишади ва ихтилофдан ўзларини четга олишга ҳаракат қилишади. Бу тўлиқ Ислом мазмунига хусусан берилган мазкур суннатга мувофиқдир.\nБироқ шу билан бирга бизнинг ҳурматли опа – сингилларимиз бошқа бир ҳолатга ҳаддан ортиқ йўл қўядилар. Бу ўзлари томонидан адолатсиз иш қилишларидан иборатдир. Бу уларни эр ва фарзандларини юриш – туришини назорат қилишида, нима қилиш мумкин-у, нимани қилиш мумкин эмаслигида йўл – йўриқ кўрсатиши, ҳамда оилани молиявий соҳасини бошқаришда намоён бўлади.\nБу ерда енгил бўлмаган ибодат талабларини бажаришда, айниқса бенуқсон рўза тутишни энг хавфли оқибатлари намоён бўлади. У Аллоҳ томонидан бериладиган енгил бўлмаган синовларга мусулмонлар бардош бера олишга қодир эканлигидан ғурурни шаклланишидир.\nДимоғдорлик – инсон феьл-атворида бўлиши мумкин бўлган энг хавфли хусусиятлардан биридир. Мазкур баҳо “унутгувчилик” ҳолати билан боғланишдан келиб чиқади. Инсон Аллоҳ таолонинг азалий табиати ва иродасини “унутади”. Исломнинг барча қонун ва арконларини бажаришни уддасидан чиққан мусулмон ғурурга берилиб баднафсликдан азият чеккан, зино қиладиган, касаллар ва бошқа ўзларини нафсларини тия олмаган “бузуқ” одамларга юқоридан қарай бошлайди.\nИнсон ғурурга кетиб дунёдаги ҳамма нарса бизнинг Роббимиз томонидан яратилганлигини, шу билан бирга бу бахтсиз одамлар ҳам эканлигини “унутади”, улар ҳақида Қуръонда “адашганлар” дейилган. Улар Аллоҳ таоло томонидан берилган эркинликдан фойдаланиб шайтон йўлидан юрганлардир.\nУ Зот уларни шу амаллари учун сўроқ қилади, аҳлоқий юксалиш йўлида юрган рўзадор мусулмонлар эса уларга раҳм – шафқат билан қараб Аллоҳдан у(адашган)ларни тўғри йўлга ҳидоят қилишини сўраб, уларни айбламайдилар. Зеро диндорда унга энг қадрли бўлиши мумкин бўлган нарса бу уни айблов ва тажавуздан сақлайдиган нарса - муҳаббатидир.\nИнсон ўзини яратган Роббисини унутгандан кейин жуда хавфли ҳодиса рўй беради – бу кўпгина диндорларни шахсиятини жиддий ўзгаришидир. Унинг моҳияти – диндаги аҳлоқий меъёрлар ва қадриятларни бажаришдан иборат диний маънодан, ибодатга устунлик беришдир. Яъни чуқур ғулувга кетишни шаклланиши рўй беради – исломнинг беш арконини адо этиш уларнинг фикрича мусулмонларга: “бузуқ” бўлган - ароқхўр, жиноятчи, зинокор ва умуман ёмон одамларга нисбатан нафратда бўлиш, уларни қоралаш ва танқид қилиш ҳуқуқларини беради деб ҳисоблайдилар. Шу билан бирга фожиа шундаки, кўпчилик, ҳатто мақола муаллифи ҳам Ислом моҳияти Аллоҳ таолонинг гўзал исмлари – Рахмон, Рахийм, Вадуд, Латийф, Сабур ва Ғофурдан иборат эканлигини “унутмоқдалар”.\nШунинг учун Қуръон ва Пайғамбаримиз саллалоҳу алайҳи вассаламнинг суннатларида рўзанинг асосий мазмуни, бу – шахсий феьл-атвордаги негатив хусусиятларни тиймоқ, биринчи навбатда атрофдагиларга нисбатан негатив муносабатни, шу билан бирга мусулмон бўлмаганларга ҳам деб таълимот берилади. Фикрларни, сўзларни ва реал ҳаракатларни бирор бир шакли ҳам негатив ва бузғунчилик шаклида бўлмаслиги керак. Рўзанинг буюк мазмуни фақатгина моддий роҳатланиш ва лаззатланишдан, ҳамда барча ва ҳамма нарсага негатив муносабатда бўлмасликдан иборат эмас. Унинг мазмуни бу дунёдаги шахсий мазмунимиз ҳақида маълумот олишимиз ва Аллоҳ таолонинг бунга берган баҳосидадир.\nМуаллифда бундай фикр боши жуда қаттиқ оғриб рўзани очиб юборишга мажбур бўлганда пайдо бўлди. Шу пайтда қалбда бир ёришиш пайдо бўлиб аён бўлдики, Аллоҳ бу амални унга адо этишга изн берми турибди, сабаби у ҳали Унинг марҳаматига эришганди. Демак тақиқланган фикрлар, сўзлар ва амаллардан воз кечиш талаб этилади – бу унинг кейинги фикри эди. Шундай қилиб, янги ғоя пайдо бўлди – рўза Аллоҳ таолога бўлган ишонч мезонларини ифодалайди. Агар у (ишонч) ҳақиқий бўлса – сизга қалбни ёмон, тақиқланган фикр ва амаллардан поклаш учун рўза тутишга ва бошқа фарз бўлган ибодатларни бажаришга рухсат берилади.\nБир йилдан кейин муаллиф катта хурсандчилик билан узун ва азоб-уқубатли кунга бардош бериб Яратган Зот олдидаги ўзининг вазифасини бажаришга муваффақ бўлди. Шундай қилиб рўза икки Рамазон ойи ўртасидаги мусулмонинг ишларига баҳо берувчи бўлиб намоён бўлади. Буюк рўза тутиш ҳуқуқига - ўзининг қалби ва жисмини пок тутган, Аллоҳ таоло изн берган амалларни бажарганлар сазовор бўлади. Шунинг учун ҳам бу мўжизавий ой икки томонлама маънога эга – бу иймонимиз мустаҳкамлиги, аҳлоқимизни синаш ва уни Аллоҳ таоло томонидан баҳолашидир. ИншоАллоҳ, У ҳаммамизга бу йил ҳам рўза тутишимизга имконият беради!\n17:40 / 03.06.2018 2323\n17:56 / 03.06.2018 2949\n3485 19:43 / 13.05.2018\n1767 05:00 / 14.01.2017\nМашойихлар рўзадор амал қилиши керак бўлган рўза тутишнинг олтита қоидасини ёзиб кетишган. Биринчиси, кўзни тийиш, яъни бирор бир кераксиз нарсага назар давоми...\n2699 20:51 / 29.05.2018\n1511 05:00 / 14.01.2017\n793 19:00 / 08.05.2019\n722 19:00 / 07.05.2019


July 2021 – Page 3 – O‘zbekiston Badiiy akademiyasi\nJuly 17, 2021 / Yangiliklar\nҲурматли делегациялар раҳбарлари! Хонимлар ва жаноблар! Қадрли меҳмонлар! Авваламбор, “Марказий ва Жанубий Осиё: минтақавий ўзаро боғлиқлик. Таҳдидлар ва имкониятлар” халқаро конференциясининг барча иштирокчиларини чин қалбимдан самимий қутлайман. Бирлашган Миллатлар Ташкилоти Бош котиби Антониу Гутерриш жанобларига Форумни қўллаб-қувватлаганлари учун алоҳида раҳмат айтмоқчиман. Бугунги даврамизда Афғонистон Ислом Республикаси Президенти Ашраф Ғани Жаноби Олийларини ҳамда Покистон Ислом Республикаси Бош […]\nJuly 14, 2021 / Yangiliklar\nЎзбекистон амалий санъати ҳақида китоб альбом\nЎзбекистон амалий санъати жуда бой ва ранг-баранг бўлиб, у узоқ тарихга эга. Қадимги ва замонавий ўзбек усталари – ҳунармандларнинг кулолчилик, гиламчилик, ипакчилик, каштадўзлик, зардўзлик, ёғоч ўймакорлиги, ганчкорлик, заргарлик, кандакорлик, наққошлик ва бошқа соҳалардаги энг сара асарлари ўзбек амалий санъатининг ҳар бир тарихий даврдаги ривожланиш босқичини намоён этади. Мамлакатимиз мустақилликга эришгач, халқимизнинг миллий маданияти, анъаналарини эъзозлашга, […]\nJuly 8, 2021 / Yangiliklar‚ Бадиий таълим\nБугун юртимизда илм-фанни ривожлантириш, пировардида эса мамлакатимизни дунёнинг энг ривожланган давлатлари қаторига олиб чиқиш учун барча соҳалар қаторида олий таълим тизимида ҳам улкан ислоҳотлар олиб борилмоқда. Президент Шавкат Мирзиёев раислигида жорий йилнинг 16 июнь куни ўтказилган олий таълим тизимидаги устувор вазифаларга бағишланган видеоселектор йиғилишларида ҳам соҳадаги ўзгаришлар танқидий-таҳлилий кўздан кечирилди ҳамда олий таълим тизимининг келгуси […]\nJuly 7, 2021 / Yangiliklar\n“Таъсир” қўлга киритилди\nОлий ўқув юртлари ўртасида ўтказилган “Тадбиркорлик университети мукофоти”нинг Ўзбекистондаги соврин натижалари сарҳисоб қилинди. Танлов Британия Кенгаши томонидан Ўзбекистон Республикаси Олий ва ўрта махсус таълим вазирлиги ҳамда “ChangeSchool London” билан биргаликда ташкил этилди. Танловнинг асосий мақсади –Ўзбекистонда етакчи тадбиркорлик ва бошқарув соҳасида фаолият юритаётган олий таълим муассасаларини эътироф этиш ва рағбатлантиришдан иборат. Танловда Британия Кенгашининг “Creative […]\nJuly 5, 2021 / Yangiliklar\nНаврўз Айтмуратов Ўзбекистон Бадиий ижодкорлар уюшмаси раисининг тегишли буйруғи билан Бадиий ижодкорлар уюшмаси Қорақалпоғистон бўлими бошлиғи этиб тайинланди. Айтмуратов Наурыз Барлиқбаевич 1990 йилда Қорақалпоғистон Республикаси Нукус шаҳрида туғилган. 2014 йилда Бердақ номидаги Қорақалпоқ давлат университетини архитектура ихтисослиги бўйича тамомлаган. 2015-2017 йилларда Нукус шаҳар Архитектура ва қурилиш бошқармаси мутахассиси, бошқарма ахборот-коммуникация технологиялари мутахассиси; 2017-2019 йиллар Ўзбекистон […]\nJuly 4, 2021 / Yangiliklar\nБеш нафар битирувчига имтиёзли диплом\nЎзбекистон Бадиий академияси тасарруфидаги Хоразм ихтисослаштирилган санъат мактаб-интернатида 11-синф битирувчиларига диплом топшириш маросими бўлиб ўтди. Тадбирда Ўзбекистон Бадиий академияси академиги Б. Болтаев, Ўзбекистон Бадиий ижодкорлар уюшмаси Хоразм вилоят бўлими аъзоси М.Худайбергенов ҳамда ўқувчиларнинг ота-оналари иштирок этди. Якунда Хоразм ИСМИ 29 нафар битирувчиларидан 5 нафари имтиёзли дипломга эга бўлди. Устоз-мураббийлар битирувчиларга яхши тилаклар билдириб қолишди.\nJuly 3, 2021 / Yangiliklar‚ Бадиий таълим\nJuly 3, 2021 / Yangiliklar‚ Ёш ижодкорлар


Қорачиқ | Янги туғилган гўдакларга рус ватандошлиги\nЯнги туғилган гўдакларга рус ватандошлиги\nРус нашрларида ўрин олган хабарларда Россия ишғол қилиб олган Украинанинг Запорожье ва Херсон вилоятларида янги туғилган чақалоқларга Россия ватандошлиги берилиши таъкидланди.\nРоссиянинг Украинага қарши ҳужумлари давом этаётган бир вақтда Россия ишғол этган Запорожье ва Херсон вилоятларида янги туғилган чақалоқларга Россия ватандошлиги берилиши айтилиб, ушбу татбиқ учун 24 февраль санаси асос қилиб олинади.\nХерсон вилоятидаги Россия дастакли бошқарув вакили Кирилл Стремоусов берган интервьюсида 16 февралдан бошлаб туғилганларга автоматик равишда Россия ватандошлиги берилишини билдирди.\nЗапорожье вилоятидаги Россия дастакли бошқарувнинг бошқа бир вакили Владимир Рогов эса янги туғилган гўдакларга Россия ватандошлиги бериш бўйича кўрсатма Россия президенти Владимир Путин офисидан келганлигини айтди.\nЎтган май ойида Путин Запорожье ва Херсон вилоятларида яшайдиганлар учун Россия ватандошлигини олиш жараёнини қулайтирадиган қарор эълон қилган эди. Европа иттифоқи эса ушбу қарорни Россиянинг Украина ҳудудининг бир қисмини “мажбурий интеграция қилиш” деб баҳолаб, ушбу ҳудудларда берилган Россия паспортларини тан олмаслигини билдирганди.\nАнглиянинг энг сахийлари мусулмонлар\nБарбадос энг янги республика\nФранцияда халқ иш ташлади\nМалайзияда янги қонун\nКобрага тўлган автобус қўлга олинди\nмеҳнат ва аҳолини ижтимоий ҳимоялаш вазири


Жанубий Корея терма жамоаси таркибида жиддий йўқотиш юз берди\n27 апрель, 2017, 10:36\nЖанубий Корея терма жамоасининг муҳим футболчиларидан бири Ку Жа Чоль жароҳати сабаб Германиядан ўз юртига қайтиб кетди.\n28 ёшли ярим ҳимоячи Бундеслиганинг 29 туридан ўрин олган "Аугсбург" – "Кёльн" баҳсида тиззасидан жароҳат олган. Докторларнинг тиббий хулосаларига кўра, футболчи учун бу йилги мавсум ўз ниҳоясига етди ва бу жароҳатни бартараф этиш учун энг камида 6 ҳафта талаб этилади.\nЖароҳат сабаб ўз ватанига қайтган Ку Жа Чоль зудлик билан даволаниш муолажаларини бошлаб юборди ва миллий терма жамоасининг Қатарга қарши ўйинигача жароҳатдан фориғ бўлишни мақсад қилган. Бироқ унинг қатарликларга қарши баҳсда майдонга тушиши катта сўроқ остида турибди.\nУли Штилике мураббийлиги остидаги Жанубий Корея терма жамоаси 13 июнь куни Доҳада Қатар вакиллари билан куч синашади.


Токио-2020га йўлланма олган пара-каноэчиларимиз Беларусга жўнаб кетмоқда\n5 декабрь, 2019, 15:40 147\nТеглар:Токио-2020 | Паралимпия\nМуҳим мусобақага тайёргарлик ҳозирдан бошланмоқда.\nЖорий йилнинг август ойида Венгриянинг Цегед шаҳрида ўтказилган жаҳон чемпионати орқали келаси йил Токиода бўлиб ўтадиган Паралимпия ўйинларига йўлланма олган пара-каноэчиларимиз ҳам Токио-2020га жиддий тайёргарлик олиб боришмоқда.\nСпортчиларимиз эртага шуғулланиш учун қулай шароитларга эга бўлган Беларуснинг Брест шаҳрига йўл олишади.\nАзиз Абдулҳабибов, Шаҳноза Мирзаева, Ҳайитмурод Шерқўзиев ва Ҳасан Қўлдошев мазкур шаҳарда бир неча ҳафта давомида халқаро ўқув-машғулот йиғинида иштирок этадилар. Уларга тажрибали мураббийлар Элдор Яхшибаев ва Артём Кармеев ҳамроҳлик қилади. Йиғин давомида А.Абдулҳабибов, Ш.Мирзаева ҳамда Ҳ.Шерқўзиев Токиога тайёргарлик доирасида машғулот олиб борса, Ҳ.Қўлдошев Паралимпия ўйинларига йўлланма берувчи лицензион мусобақага ҳозирлик кўради.\nТокио-2020 ўйинлар бюджети 5.9 миллиард АҚШ долларига етди\nФото Пара атлетикачиларимиз катта шодиёна билан кутиб олинди (фоторепортаж)\nТокио-2020 га 8 та лицензия қўлга киритган Пара атлетикачиларимиз тантанали кутиб олинди


Ўзбекистон ва Сурия терма жамоалари ўртасидаги ўртоқлик учрашуви ўз якунига етди. "Миллий" стадионида бўлиб ўтган баҳсда вакилларимиз ишончли ғалабани қўлга киритишди.\nЎзбекистон — Сурия 2:0 (иккинчи бўлим)\n11 июнь, 18:30, "Миллий"\nГоллар: 1:0 - 3 Шомуродов, 2:0 - 42 Шомуродов.\nЎзбекистон: Элдор Суюнов, Фаррух Сайфиев (Олег Зотеев, 73), Ислом Тўхтахўжаев, Анзур Исмоилов, Даврон Хошимов, Одил Ҳамробеков (Фозил Мусаев, 60), Одил Аҳмедов (Хуршид Ғиёсов, 75), Остон Ўрунов (Икром Алибоев, 60), Қувондиқ Рўзиев (Достон Ибрагимов, 67), Жалолиддин Машарипов, Элдор Шомуродов (Игорь Сергеев, 79).\nЗахира: Жавоҳир Илёсов, Хожиакбар Алижонов, Достон Турсунов, Акром Комилов, Егор Кримец, Темурхўжа Абдухолиқов.\nСурия: Иброҳим Алма, Муваллад Аълажан, Умро Ал Мидони (Алаа Аш Шибли, 46), Амро Жениат, Тамир Ҳаг Муҳаммад, Холид Ал Мбайид, Аҳмад Ашкор, Аҳмад Ал Аҳмад (Фирас Ал Хатиб, 65), Муҳаммад Ал Мармур, Маҳмуд Ал Мовас (Абдул Малик Аланизон, 77), Муҳаммад Ал Воҳид.\nЗахира: Аҳмад Маданеҳ, Холид Ан Нажотман, Аҳмад Дииб, Ҳамид Мидо, Шииб Ал Али.\nОгоҳлантиришлар: Ал Мовас (48), Ал Аланизон (90+5).\n90+4'. Хавфли вазият! Ал Ҳатиб деярли бўш қолган дарвозага зарба беришга шайланаётган эди, бироқ Зотеев сўнгги паллада хавфни бартараф этди\n90+4'. Рақиблар жарима зарбаси ижро этишди, йўлланган зарбани ҳимоячиларимиз қайтариб юборишди\n87'. Аланизон дарвозабонимизга қўполлик ишлатиб тўпни олиб қўйди ва дарвозани ишғол қилди. Ҳакамлар ўйин қоидаси бузилганини қайд этиб, бу голни инобатга олишмади\n81'. Машариповнинг узатмасидан сўнг Ғиёсов зарба йўллади, бироқ уни ҳимячилар қайтариб юборишди\n80'. Тўп назорати рақибларга ўтди\n77'. Ўйин темпи бироз пасайди\nМазкур ўйинни стадиондан 32 271 нафар томошабин кузатиб бормоқда\n70'. Сурияликлар ўйиндаги бешинчи бурчак зарбаларини ижро этишди: ундан самара бўлмади\n68'. Машарипов дриблинг ишлатган ҳолда жарима майдонига ёриб кирди, унинг муваффақиятсиз зарбасини ҳимоячилар қайтаришди. Қайтган тўпга Аҳмедов ноаниқ зарба берди\n64'. Шомуродов марказда тўпни йўқотгач рақиб қарши ҳужумга ўтиб кетди, Ҳошимов жарима майдони ичида ажойиб ҳаракат қилиб тўпни олиб қўйди\n63'. Аҳмедов жарима майдонига узоқ масофадан ерлатиб узатма қилди, бироқ Сайфиев бунга етиб бора олмади\n58'. Хавфли вазият! Чап қанотдан узатиб берилган тўпга Ал Вакид боши билан зарба берди, бахтимизда у ноаниқ чиқди ва Тўхтахўжаев хавфни бартараф этди\n56'. Жалолиддин майдонда қоқилиб тушди ва позион ҳужумимиз тўхтаб қолди\n54'. Машарипов олдинга фаоллик кўрсатиб ҳимоячидан тўпни олиб қўйганди, бироқ тўп бироз илгарилаб кетди ва дарвозабон уни эгаллаб олди\n49'. Иккинчи бўлимни икки жамоа ҳам фаол бошлашди\n45+1'. Суюнов жарима майдони ташқарисидан йўлланган зарбани ушлаб олди\n42'. ГОООООООООООООООООООООООООООООООЛ! Шомуродовдан дубль! Машарипов ўнг қанотдан марказ томон юрди ва тўпни жарима майдонига узатди, у ерда Шомуродов ҳимоячини ортда қолдирган ҳолди дарвозанинг узоқ бурчагини аниқ нишонга олди\n40'. Рақиб футболчилари қарши ҳужумга ўтиб кетишди, Сайфиев ўзиники бўлмаган қанотга етиб келиб вазиятни юмшатди ва Суюнов тўпни эгаллаб олди\n37'. Сурия футболчилари яна чалқанча усулда зарба йўллашди, бу Ал Мармур ўзини синаб кўрди, бироқ унинг зарбасига аниқлик етишмади\n34'. Ал Ажан тўп учун курашда Суюновга қўполлик ишлатди, икки футболчига ҳам тиббий ёрдам кўрсатилмоқда\n32'. Вакилларимиз узоқ муддат тўпни ўзларида ушлаб туришди, бироқ ҳужумга ўтишнинг имкони бўлмади\n30'. Сурияликлар жарима зарбасини ижро этишди, аммо жарима майдонига узатилган тўпни Суюнов эгаллаб олди\n28'. Шомуродов ва Аҳмедов яна хавфли ҳужумни ташкил қилишди, бироқ Одил сўнгги пасда хатога йўл қўйди\n25'. Рақиб футболчисига тиббий ёрдам кўрсатилди\n22'. Шомуродов яна дарвозбон билан бирга-бир вазиятга чиқиб кетганди, бироқ ҳакамлар офсайд қайд этишди\n16'. Жарима майдонимиз ёнида хавфли вазиятлар содир бўлди, бироқ ҳимоячиларимиз икки вазиятда зарба йўлига тўғаноқ бўлишди\n13'. Вакилларимиз бир нечта позицион ҳужумларни ташкил қилишди, бироқ ҳар сафар рақиблар тўпни узоқлаштира олишди\n10'. Зарбаааааа! Суюновдан сейв! Бурчакдан узатилган тўпни Ал Мидони акробатик тарзда дарвозамизга йўллади, бироқ Элдор тўпни эгаллаб олди\n8'. Сурияликлар ўнг қанотдан ҳужум ташкил қилишди, жарима майдонига ёзатилган тўп ҳеч кимга тегмай майдонни тарк этди\n5'. ХАВФЛИ ВАЗИЯТ! Аҳмедов яна рақибдан тўпни олиб қўйди ва ўнг қанотда бир нечта футболчини алдаб ўтиб, Элдорни қулай имкониятга олиб чиқди. Шомуродовнинг зарбасини бу сафар дарвозабон қайтариб қолди\n3'. ГОООООООООООООООООООООООООООООЛ! Шомуродоооооооооов! Аҳмедов майдон марказида рақибдан тўпни олиб қўйди ва Элдорни дарвозабон билан бирга-бир вазиятга чиқариб юборди. Шомуродов эса Алманинг оёқлари орасидан тўпни ўтказиб, дарвозани ишғол қилди\n0'. Май ойининг энг яхшилари деб топилганларга совринлар топширилди\n0'. Мадҳиялар янграб ўтди\nСурия терма жамоаси Ўзбекистон миллий терма жамоаси Ўртоқлик учрашувлари Эктор Купер\nЎртоқлик ўйинлари. "Ливерпуль" йирик ҳисобда "Наполи"га ютқазди ва бошқа натижалар\nЎртоқлик ўйинлари. Бугун Жанубий Корея термаси Эрон билан ўйнайди ва бошқа учрашувлар\nВиталий Левченко: Қўқонлик футболчилар менда яхши таассурот қолдиришди


Лаблар коррекцияси (хейлопластика) - лаблар шаклини ва ҳажмини ўзгартиришнинг бир йўли. Катта дудоқлар жанубий мамалакат одамларининг гўзаллигининг бир ҳислатларидан биридир, нозик кўринишдаги лаблар кучли иродали, мақсадга қаратилган хулқ-атворни, четлари қайилган ўртача лаблар ўзларининг эгасини чиройли ва қувноқ ёш аёл каби ифодалайди. Чиройли лаблар жилмайиш билан буралиб, аёлнинг юзини ифодалайди ва ўзига жалб қилади. Дудоқлар шаклини ўзгартириш, хажмини ва контурларини коррекция қилишга замонавий усулларда ва пластик тиббиёт ва косметология соҳасидаги сўнгги ютуқлар ёрдамида эришиш мумкин.\nЛаб жарроҳлик коррекциясини қуйидаги турлари мавжуд:\nЛаб бурчагини кўтариш - бунда асосий мақсад дудакларıн пастки бурчакларини тузатиш бўлган операция. Буни амалга ошириш учун операция давомида жарроҳ мушак ва тери жойларини оғиз бурчакларидан кесиб, тўқималарда кескинлик ҳосил қилади. Операция лабларни катталашишига олиб келмайди, аммо фақат оғизни пасайган бурчакларни кўтариш ва ажинларни йўқотиш учун ёрдам беради.\nБулҳорн - операциянинг асосий мақсади дудоқлар қизил чегара баландлигини кўтариш ва юқори лабдан бурунгача бўлган масофани бир вақтнинг ўзида камайтиришдир. Жараёндан сўнг дудакларда табиий ўсиш таъминланади. Булҳорн сизга олдинга чиқиб турадиган хунук дудоқларни бартараф этиш имконини беради\nОғиз бурчаги деппрессорини (мушагини) резекция қилиш - операциянинг асосий мақсади депрессор бурчагини бостиришдир. Операция маҳаллий анестезия остида амалга оширилади, барча манипуляция оғиз мукозасининг ёнидан амалга оширилади. Шунинг учун шифо топганидан кейин юзида кўринадиган излар бўлмайди.\nХейлопластика (лабни қисқартириш) - операциянинг асосий мақсади дудоқлар ичидаги ортиқча тўқималарни олиб ташлаш орқали лабларни кичрайтиришдир, бу эса кесилган жойларни кўринмаслигига ёрдам беради. Бу бошқа юз хусусиятларига мос келадиган гўзал, симметрик лабларни яратади.\nБеморни Юқори ва пастки лабларни ўлчамлари билан қониқмаслиги\nЛабларнинг бурчаклари пастга тушганлиги\nҒайритабиий даражада катта дудоқлар\nБу операция учун махсус тайёргарлик йўқ, кичик тестлар тўпламини топшириш ва жарроҳга мурожаат қилиш кифоя\nўткир босқичда юздаги яллиғланиш жараёни\nҚон ивиши бузилиши\nЛабларни тузатишдан сўнг реабилитация даврининг узунлиги одатда икки ҳафтадан ошмайди. Сиз 5 -6 кундан сўнг (ишлов бергандан кейин) ишлашингиз мумкин. Мавжуд кичкина шишлар декоратив косметика билан осонликча йўқолади. Лабларни тўлиқ шифолаш учун жисмоний фаолиятдан қочиш керак. Дудоқлар пластикасидан сўнг, дудоқлардаги шишни тезда бартараф этиш учун лабларга муз бостириш керак. Лаблар пластикасидан бир неча кун ўтгач, беморлар лабларга бироз дам беришлари керак: имкон қадар кам гапиринг, фақат суюқ ёки ярим суюқ озиқ-овқатларни тановул қилинг, ҳем билан ўпишманг. Барча таърифланган нарсалар тикилган жойдаги чокларни узилиши ва қон кетишининг олдини олади. Бундан ташқари, чокларни олиб ташлашдан олдин, яра инфекциясини олдини олиш учун макияждан фойдаланмаслик керак.


Покистонда АҚШ ҳарбийлари нобуд бўлди\n28 июн 2022, Тошкент вақти: 11:51\nПокистон шимол-ғарбида содир этилган портлаш оқибатида АҚШнинг уч аскари нобуд бўлди.\nМаҳаллий расмийларга кўра, Пастки Дир туманидаги қизлар мактаби ёнида содир этилган портлашда, шунингдек, камида 10 киши, жумладан мактаб болалари ҳам нобуд бўлган.\nАйтилишича, АҚШ ҳарбийлари Покистон хавфсизлик кучлари малакасини оширишга кўмаклашиш мақсадида мазкур туманга сафар қилган. Тумандаги портлаш эса қизлар мактабининг очилиш маросимига бағишлаб ўтказилаётган тадбир чоғида рўй берган. Портлашда 70дан зиёд киши, жумладан, 60га яқин ёш қиз тан жароҳати олган.\nАйни пайтда Покистондаги АҚШ элчихонаси мазкур хабарни изоҳлашдан бош тортди.


Тожикистонда сим-картлар фақат мобил операторлари томонидан сотилади\nТР ҳукумати қошидаги Алоқа хизмати тарқатган хабарларга кўра, шу тариқа сим-картлар сотилиши соҳасида тартиб ўрнатилади.\nАлоқа хизмати вакили 4 январь куни баёнот бериб, сим картлар сотиш бўйича дилерларга берилган лицензиялар қайтариб олинганини айтди. Унинг сўзларига қараганда, огоҳлантириш ва жарима солинганига қарамай, айрим дилерлар ўрнатилган тартибни четлаб ўтиб паспорт тақдим қилмаган фуқароларга сим-картларни сотишда давом этаверган.\n«Бошқа чорамиз қолмади, биз бир неча бор сим-картларни ўрнатилган тартиб бўйича сотмаган дилерларга жарима солдик, бироқ бу чоралар муаммони ҳал қилмади. Таҳлиллар шуни кўрсатдики, дилерлар бу ишни ўз манфаатлари йўлида қилишган. Сим картнинг ҳақиқий эгасини аниқлаш қийин бўлди, мобил алоқа компаниялари ўзларининг айбсиз эканликларини айтишади, чунки сим-картларни қандайдир дилерлик маркази сотган бўлади ва сотганлар жавоб бериши керак, дейишади», - дейди суҳбатдош.\nЭндиликда сим-картларни фақат мобил операторлари идорасидагина сотиб олиш мумкин бўлади, ва улар бунинг учун маъсулиятни ўз зиммаларига олишади.\nЯқин-яқингача Тожикистонда сим-картлар сотиш борасида 100 га яқин дилерлик марказлари мавжуд бўлиб, уларнинг 80 фоизи хусусий ишбилармонларга, қолгани эса мобил алоқа компанияларига тегишли эди. Дилерлик марказларига лицензияларни Тожикистон ҳукумати қошидаги Алоқа хизмати берарди. Мобил алоқа операторларининг маълум қилишича, сим-картларнинг 80 фоизи дилерлик марказлари орқали сотиларди.


Экспорт салоҳияти ошмоқда\nМамлакатимизда кичик бизнес ва хусусий тадбиркорликни қўллаб-қувватлаш, уларга қўшимча енгилликлар бериш мақсадида амалга оширилаётган ислоҳотлар иқтисодиётимизнинг барқарор ривожланишига мустаҳкам пойдевор яратмоқда. Зеро, бу соҳа истиқлол йилларида ижтимоий-иқтисодий тармоқлар истиқболида ҳал қилувчи кучга айланди.\nБугунги кунда кичик бизнеснинг ялпи ички маҳсулотдаги улуши 2000 йилдаги 31 фоиздан 56 фоизга етгани, иш билан банд аҳолининг 77 фоизи ушбу жабҳада меҳнат қилаётгани бунга асос бўла олади.\nПрезидентимизнинг жорий йил 15 майдаги “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида”ги Фармони эса тизимдаги ислоҳотларнинг мантиқий давоми бўлиб, ишбилармонлик муҳитини янада яхшилаш, соҳани сифат жиҳатидан тараққий эттиришда кенг имкониятлар эшигини очиб берди.\nМазкур ҳужжатга мувофиқ, “Ўзмиллийбанк” ҳузуридаги Кичик бизнес ва хусусий тадбиркорлик субъектларининг экспортини қўллаб-қувватлаш жамғармаси зиммасига ҳам кўплаб вазифалар юклатилди. Хусусий тадбиркорликнинг иқтисодиётдаги роли ва ўрнини тубдан ошириш, улар учун янада қулай иқтисодий ҳамда ҳуқуқий шароитларни яратиш, ташқи иқтисодий фаолиятни амалга ошириш билан боғлиқ тартиб-таомилларни соддалаштириш ана шулар жумласидандир. Уларнинг изчил ижросини таъминлаш мақсадида Жамғармамиз томонидан муайян ишлар амалга оширилмоқда.\nАйтиш жоизки, ҳар қандай мамлакатнинг иқтисодиётига баҳо беришда унинг экспорт салоҳияти қай даражада эканлиги ҳисобга олинади. Чунки бошқа минтақага тақдим этилаётган маҳсулот ёки хизмат сифат жиҳатидан халқаро андозаларга жавоб бериши, рақобатда ютиб чиқиши, нарх-навоси ҳам истеъмолчиларга мақбул бўлиши керак. Шу маънода, жаҳон бозорига чиқиш катта тажрибага эга йирик корхоналар учун унчалик муаммо туғдирмаслиги мумкин. Аммо кичик бизнес ва хусусий тадбиркорлик субъектлари экспортини йўлга қўйиш ўз-ўзидан амалга ошавермайди. Маҳсулот маркетинги билан шуғулланиш, олис минтақалардан ҳамкорлар топиш, шартномалар имзолаш — булар осонликча ҳал этиладиган вазифалардан эмас.\nБу жараёнда Жамғарма ишбилармонларнинг яқин кўмакчисига айланмоқда. Масалан, биргина 2015 йилнинг январь — апрель ойларида 1014 та тадбиркорлик субъектига ташкилий, ҳуқуқий ва молиявий хизматлар кўрсатилиши натижасида соҳа вакилларидан 360 нафари умумий қиймати 306,5 млн. АҚШ долларилик маҳсулот ва хизматларини экспорт қилишга муваффақ бўлди. Бошқача айтганда, бу ўтган йилнинг ушбу давридагига нисбатан 9 фоиз ўсишга эришилди, деганидир.\nАйни чоғда Жамғарма томонидан кичик бизнес ва хусусий тадбиркорлик субъектлари ишлаб чиқараётган маҳсулотларнинг турларини тизимли асосда таҳлил қилиш, уларнинг ташқи бозорлардаги рақобатбардошлик даражасини аниқлаш, шу асосда экспортбоп маҳсулотнинг хорижий ва минтақавий бозорлардаги талаб-эҳтиёжга мос келишини таъминлашга қаратилган маркетинг изланишлари олиб борилмоқда. Ҳозирги пайтгача бу жараёнда хорижий савдо мажмуалари билан маҳаллий тадбиркорлар ўртасида ҳамкорлик ўрнатилиб, умумий қиймати 300 млн. доллардан ортиқ маҳсулотларга талаб борлиги аниқланди.\nЖамғарма ёрдамида, шунингдек, жорий йилнинг дастлабки тўрт ойида 95 нафар тадбиркор халқаро кўргазма ва анжуманларда иштирок этиб, маҳсулот ҳамда хизматлари экспорти бўйича ҳамкорлик алоқаларини ўрнатгани диққатга сазовор. Жумладан, 16 — 25 январь кунлари 50 дан ортиқ тадбиркорлар 100 турдан кўпроқ маҳсулотлари билан Германиянинг Берлин шаҳрида бўлиб ўтган “Яшил ҳафта — 2015” халқаро кўргазмасида қатнашди. Ушбу тадбир давомида умумий қиймати 5 млн. долларга тенг экспорт шартномалари тузилди.\nЮртимиз ишбилармонлари Жамғарма томонидан ташкил этилаётган тадбирларда ҳам ташқи бозорларга чиқиш имкониятига эга бўлишмоқда. Мисол учун, Фарғона вилоятида уюштирилган “Қишлоқ хўжалиги маҳсулотлари экспорти ва унда логистика тизимларининг ўрни” мавзуидаги давра суҳбатида водий вилоятларида фаолият кўрсатувчи деҳқон ҳамда фермер хўжаликлари, кичик бизнес субъектлари қишлоқ хўжалиги маҳсулотлари экспорти бўйича умумий қиймати 121,1 млн. долларлик 21 келишув битимини имзоладилар.\nБундай мисолларни яна кўплаб келтириш мумкин. Бироқ жамоамиз қўлга киритилган ютуқлар билан чекланиб қолмасдан, 2015 йил охиригача белгиланган дастур талабларини изчил ижро этиш пайидан бўлмоқда. Шу мақсадда Ташқи иқтисодий алоқалар, инвестициялар ва савдо вазирлиги ҳузуридаги “Ўзтадбиркорэкспорт” ташқи савдо компанияси билан ҳамкорликда аниқ мақсадли чора-тадбирлар кўрилмоқда. Бу, ўз навбатида, тадбиркорларнинг оғирини енгил қилиш, маҳсулотларини чет элларга сотишда қўшимча имкониятларни юзага келтирмоқда.\nБундан ташқари, дастур асосида кўрсатиладиган хизматлар кўламини янада кенгайтириш, бир млрд. АҚШ долларидан ортиқ экспорт амалиётини рўёбга чиқариш кўзда тутилган. Шу мақсадда юртимиз ишбилармонлари 12 та халқаро кўргазма ва ярмаркага юборилади, 60 та ишлаб чиқариш корхонасида халқаро стандартлар талабларига мос бошқарув тизимлари босқичма-босқич жорий этилади.\nМухтасар айтганда, жамоамиз бундан буён ҳам юртимизда ишлаб чиқарилаётган маҳсулот ёки хизматларни экспорт қилишга ўз ҳиссасини қўшаверади. Аниқроғи, тадбиркорларни ташқи бозор хатарларидан ишончли ҳимоялаш, маҳсулот турларини таҳлил этиш, уларнинг рақобатдошлик даражасини аниқлаш ва бошқа хизматлар кўрсатиш борасида қўллаб-қувватлайверади.\nКичик бизнес ва хусусий тадбиркорлик субъектларининг экспортини қўллаб-қувватлаш жамғармаси ижрочи директори.\nМазкур рукндаги бошқа мақолалар: « Илғор тажриба ва юқори натижалар эътирофи\tБино мустаҳкамлиги ортади »


Маданият ва Санъат, Муҳаррир танлови | 05/10/2017 12:47 PM 20597 марта ўқилди\nАгар “Дунё ўзбекларида” имкон, жой бўлса ушбу ҳикоямга ўрин беришингизни сўрайман. Бу ҳикоя менинг адабиётдаги илк ижодий тажрибам эди.\nУнинг хомаки баёнини 15 ёшимда йиғлаб-йиғлаб ёзганман. 30 ёшимда бу драматик ҳикоя Каттақурғон туман “Зарафшон” газетасида босилганида уни ёши мендан анча улуғ кишиларни йиғлаб-йиғлаб ўқиганини кўрганман.\nКейинги 25 йил ичида бу ҳикояни республикамизнинг айрим газета ва журналларга юборган эдим, “жуда ғамгин экан, бизларнинг ўқувчиларимиз ўйин-кулги ёки “учбурчак” севги можоролари ҳақидаги мелодрамаларни хоҳлашади”, деган маънодаги жавоб беришганди.\nЮсуф Жуманинг “Иккинчи жаҳон уруши” ҳақидаги нописанд алжирашларини ўқиб, биздек урушни кўрмаган аммо Ғалабадан сал кейин туғилган авлоднинг хотирасида муҳрланиб қолган бу мудҳиш урушнинг акс-садоси ҳақида билганларим, эшитганларим ва кўрганларим баён этилган ушбу ҳикоямни юборишга қарор қилдим.\nУРУШНИНГ АКС-САДОСИ. (Фронтдан узоқда.)\nУруш ва нон\nУрушнинг оғир асоратини бошидан кечирган барча аёлларга бағишлайман.\nТемир йўл бекатининг нимқоронғу даҳлизида совуқдан жўнжикиб ўтирган бир неча йўловчи кечаси ўтадиган юк ташиш поездини кутишмоқда. Эрта тушган қаҳратон қишнинг совуқ шамоли қоғоз ёпиштирилган синиқ дераза ойналарига келиб ҳувиллаб урилади. Ташқаридаги ўчоқда чой қайнатган бир мўйсафид қўлидаги қурум босган қора чойдишни кўтариб ичкарига кирди.\n– Уф! Ёмонам изғирин турди-ей! Бу йил қиш қаттиқ келадиганга ўхшайди. Буям етим-есирларнинг шўри-да! – у кафтларини бир-бирига ишқалаб кўҳ-кўҳлади. У қоп ва хуржунларини остларига ташлаб ўтирган шерикларинг ёнига келиб тиз чўкди. Йўловчи чоллардан бири белидаги белбоғини ечиб орасига авайлаб ўраб қўйган қора зоғора нонни қўлига олдида белбоғини дастурхон ўрнида ерга тўшади. Нонни пешонасига суриб тавоф қилгач бўлакларга ушатди.\n– Қани, олинглар! Бисмиллоҳир раҳмонир раҳим.- деди у нонга қўл чўзиб.\n– Воҳ! Воҳ! Юзингдан ўргилай-а! Бир бурда нонга зор бўлдик-а! Ҳў-ў-ў, қирқинингки кўрай, бу Гитлер дегани ҳаммани бутратди-я! Одамзотнинг боши тошдан ҳам қаттиқ экан, чидайди. Худо бундай кунларни итнинг бошига ҳам солмасин,- деди чоллардан бири нонга қўл узатиб.\n– Тунов куни қишлоғимиздаги Аҳад «дўм»нинг ўғли урушдан майиб-мажрўҳ бўлиб қайтиб келибди, ўша айтиб бераяпти, у ёқларда биздан ҳам оғир эмиш. Ленинградликларнинг ярмидан кўпи очликдан қирилиб кетибди. Одамлар кўчаларда таппа-таппа тушиб ўлиб қолаётган эмиш. ўликларни кўмишгаям одам топилмасмиш.\n– Ўзимиздаям аҳвол беҳтар эмас. Кўп жойларда одамлар очликдан ўлмасликлари учун зиғир ейишаяпти, кунжара ейишаяпти. Тунов куни бир ҳамсоямизнинг ўлигини чиқардик. Очликдан ўлиб қолибди. Кўкрак эмадиган боласи бор экан, ўлиб ётган онасининг кўкрагига ёпишиб, биғиллаб йиғлаб ётганини эшитиб хабар топиб қолишибди. Бир бефарзанд аёл чақалоққа раҳми келиб уйига олиб кетган эди, эчки-печки сутини бериб боқиб оламан деб. Куни калта экан, гўдак ҳам нобуд бўлди. Ана энди айтинг, шу гўдаклар бу дунёга келиб нимани кўрди. Бу ёқда эридан қора хат келган. Қўшнилар ҳайрон. Йиғи-сиғи қилиб белгилик қиладиган яқин қариндош уруғлари ҳам йўқ .\n-Мана, бизларнинг бир ҳамсоямизнинг ўғлидан қора хат келувди. Уйдагилар йиғлаб сиқтаб унга аза очган кунлари ўзи тўппа- тўғри эшикдан кириб келса бўладими? Контуж бўлиб госпиталга тушиб қолган экан. Энди сен урушга ярамайсан деб уйига жавоб бериб юборишибди.\n-Бу ёғи насиб бўлса энди оз қолди. Ўзимизникиларнинг қўли устун келаётган эмиш. Мен газет ўқиб радио эшитиб тураман. Сталинград остоналарида немисларнинг кўпи талофот кўриб, қирилиб кетибди. Энг катта қумондони қўлга тушибди. – деди чоллардан бири.\nДаҳлизга бошига нимча ташлаб олган бир жувон кирди. У одамларга ҳадиксираб назар ташладида бир чеккага бориб ўтирди. Кўз қири билан нон еяётган чолларга томон қараб-қараб қўярди.\n– Буважон! Бир тиғиргина нонларингиздан беринглар… Жуда оч қолдим… Болаларим оч… – деди жувон зорланиб, бирдан кўзлари жиққа ёшга тўлиб гапи бўғзида қолди.. Йуловчи чоллардан бири тишламоқчи бўлган охирги нон бўлагини жувонга узатди.\n– Йиғлама қизим. Бу ҳамманинг бошига тушган сайил. Ма, ризқинг қўшилган экан. Қаерликсан? Кимнинг қизисан?\n– Барака топинг буважон! – жувон нон бўлакини қўлига олиб бир зум тикилдида, ҳидлаб емасдан чопончасининг ички қиссасига солиб қўйди.\n– Шу ерданман, Каттақўрғонликман. Эримдан қора хат келган. Қари қайнонам бор. Қайнонам, “энди сен ҳам бориб ўзингни кунингни кўрабер”, деб жавобимни бериб юбордилар. Болаларимни қайнонамга ташлаб чиқдим. Бошим оққан томонга кетмоқчиман. Ўзимни поезднинг тагига ташлайин десам, болаларимни кўзим қиймайди…\n– Астағфирулло дегин, қизим… Шайтоннинг гапига кирма. Ҳали бу кунлар ҳам ўтиб кетар…\n– Қаерга боришимни ҳам билмайман. Ҳеч қаерга сиғмайман. Болаларимнинг нон деб чирқирашларига сира тоқат қила олмаяпман… Буважон! Мени уйингизга олиб кетинг! Хизматларингизни қилиб юраман…\n– Эй, болам! Менда қандай хизмат бўларди? Бир кунлик тирикчилигим ўтсин деб шу қари холимга аллофлик қилиб юрибман. Самарқандга бориб бир пуд икки пуд ун олиб келиб сотсам, ўзимга нимча ун ё қолади, ё ўшаям қолмайди. Оға-иниларинг йўқми?\n– Йўқ. Отамни ёшлигимизда қулоқ қилиб кесиб юборганлар. Ўликлари Кавказда қолиб кетган. Онамнинг ўлганларига ҳам беш-олти йил бўлаяпти. Иккита акам бор эди, иккаласиям урушга кетганди, хат- хабар йўқ.\n– Эй, аттанг! Аттанг! Ҳа, аҳволинг оғир экан. Ишингни худонинг ўзи ўнгарсин. Лекин менда ҳам ҳеч нажот йўқ, қизим. Момонг ҳам ўлиб кетган. Менинг учта ўғлим бор эди, бари урушга кетган. Кичигидан қора хат келди. Кампирим ўғлининг дардига куйиб йиғлай-йиғлай ўлиб кетди. Қариган чоғимда кўраётган куни шу қизим, – деди чол аста вазминлик билан. – Сен бирорта ҳунарнинг бошини тут. Худо ризқингни…\n– Хотинликка олсангиз ҳам майли, розиман… Иш қилиб бир куним ўтиб турса бас. Шу болаларим ўлмаса бўлдийди, – деди жувон овозлари қалтираб.\n– Эй, худоим-ей! Қандай кунларга қолдик-а? Очликдан ўлмаслик учун набирам қатори гулдек бир жувон мендек қари бир сассиқ чолга хотин бўлишгаям рози бўлиб ўтирса-я! Ўа замон! Ўа, уйинг куйсин, сен Гитлерни-я!\n– Болаларимнинг чирқирашларига қандай чидайман, худойим! – жувон нимчасини бошига ёпиб юзини тўсганича чиқиб кетди.\nБир чеккада тугунчаларига суяниб хомуш бўлиб ўтирган йўловчи аёл гапга қўшилди.\n– Очлик одамларни нималарга мажбур қилмайди. Олди қоронғу қиш бўлса. Бир пуд ун унча пул. Бир боғ ўтин мунча пул. Ўзимиз ҳам кўраяпмиз, эркаксиз ҳовлининг азобини. Ҳисобини йўқотиб қўйган одамга қийин-да. Жонини жабборга беришга ҳам рози бўлади-да. Ҳозир минг туққанинг бўлсин, бировнинг эшигидан кириб бориб бир бурда нон сўраганинг билан, нон берадиган замон эмас.\nИчкарига юпун кийинган ўн икки- ўн уч ёшлар чамасидаги бир рус бола совуқдан дирдираб кириб келди. Атрофга олазарак боқиб қарадида йўловчи аёл томонга аста-секин юрди.\n– Бохабар бўлинг, ҳозир кўрган нарсасини олиб қочадиган майда шпона болалар кўпайиб кетишибди. Тунов куни биттаси келиб менинг қўлимдаги халтани олиб қочса бўладими? Яқинда яна бир эшелон болаларни олиб келиб детдомларга тарқатибдилар. Детдомдан қочган бу бола, – деди чоллардан бири.\n– Холажон озгина нон беринг! –деди бола қўлини чўзиб.\n– Қаердан берай?- ўзимда сенга ўхшаганлардан беш-олтитаси “бер ейман” деб турибди уйимда! – деди аёл.\n– Ўзинг детдом боласига ўхшайсан. Детдомга борсанг бўлмайдими? Детдом яхши. У ерда сенга Исталин бова нон беради, кийим беради…-деди ўша сергак чол.\nБола орқасига қайтдида залнинг бир бурчагига бориб ғужанак бўлиб ётди. У нималарнидир деб ҳиққиллаб йиғлай бошлади. Йўловчи аёл болани жеркиб ташлагани учун қилган ишига пушаймон бўлдида, чўнтагидан бир ховуч туршак олиб ёнига борди.\n– Ма, болам. Манавини еб ол. Мендан хафа бўлма! Мен ҳам нима қилай? Бу ёғимда бўлсайкин, сендан аямасам. Ма олақол, хафа бўлма. Ма кушай, кушай! Ҳа, сенгиналарни бутратган Гитлернинг хону-мони куйсин. Оғзидан қони келиб ўлсин, ўша одамхўрни. Ҳали униям бошига худоим бир кунларни соларку-я. Унинг ҳам бола чақаси бордир-куя! (Афсуски, инсоният бошига чексиз фалокатлар ёғдирган бу қонхўр жаллоднинг оиласи, фарзанди бўлмаганини кўпчилик билмасди)\nБоланинг йиғлаётганини кўриб аёлнинг кўнгли бузилди, у боланинг пешоналарини силади.\n– Каттақўрғонлик Хомит деган бир киши етим-есир болаларни бошини силаб уйига олиб кетиб боқаётган эмиш, деб эшитдим, – деди йўловчилардан бири.\nЗалга подшипникли аравачада ихчамгина ўрнашиб олган, икки оёғи йўқ, соч-соқоллари ўсиб кетган, ёши ўттизлардан ошган бир мажруҳ йигит қўлқопли қўлларини ерга тираб ғизиллаб кириб келди.\n– Қулоқ солинглар, эй ҳурматли гражданлар! Боболар ва момолар! Мана мен урушда қон кечиб бешта танкани портлатиб герой бўлганман. Лекин ўзим икки оёғимдан ажралганман. Ишга яроқсизман. Бошимдан ҳам ўқ еганман. Контуж бўлганман. Лекин кечадан бери ҳеч нарса еганим йўқ. Давлатнинг берган пенсияси етмайди. Сизлардан илтимос қиламан, ҳар ким қўлидан келганча менга ёрдам қўлини чўзсангизлар. Сизларнинг ҳам болаларингиз урушларда мендек қон кечиб, жон бериб жон олиб юргандир… деб зорланди.\nЙўловчилар мажруҳ йигитнинг гапидан таъсирланиб чўнтакларини, халталарини ковлаштириб унга майиз, туршак, жийда узатдилар.\n– Нондан йўқми? Нондан? – деди у йўловчилар берган инъомларни халтачасига шоша-пиша жойлаштирар экан. – Раҳмат! Минг раҳмат! Омин! Урушдагилар ўз уйларига соғ-саломат қайтиб келсинлар. Илоё Гитлернинг жойи дўзахда бўлсин. Сталин бобомиз бахтимизга яна минг йиллар омон бўлсинлар! Омин!\nЙўловчилар мажруҳ йигитнинг дуосига қўл очиб юзларига фотиҳа тортдилар. Чоллардан бири уни ёнига имлаб чақирди.\n– Ўғлим сендан бир гап сўрайман. Аммо лекин мендан хафа бўлмайсан! Хўп, урушга бориб келибсан, кўп яхши. Аммо лекин аскарликнинг шаънини ерга тўкиб юрганинг яхши эмас. Сени бошинг, кўзинг, қўлинг бутун экан. Бирорта ҳунарни ўрганиб олиб бир жойда ўтириб чориқ тикишними, маҳсидўзликними ўганиб олсанг бўлмайдими? Яна бобом мени бу аҳволимни кўриб туриб бу гапларни айтаяпти, деб кўнглингга олма. Менинг ҳам бешта ўғлим урушга кетган. Иккитасидан қора хат олганман. Биттаси сенга ўхшаб мажруҳ бўлиб келганди. Этикдўзликни ўрганиб олган, биноидек тирикчилиги ўтиб турибди. Хизмат ҳаққига пул топган пул беради, топмаган тухум беради, ёғ беради… Сени бу юришинг яхши эмас.\n– Нима қиласиз, ўғлингизни пеш қилиб. Инсофингиз борми? Ҳар ким бошидан ўтганини ўзи билади, –деди йўловчи аёл мажруҳнинг ёнига бориб. -Ўғлим, сиз қаерларда урушда бўлгансиз? Мабодо ўшаёқларда менинг Абдурауфжонимни кўрмадингизми? Мана, ўғилгинамнинг суратлари… Беш-олти ойдан бери хат келмай қўйди. Фолчига бориб фол очирган эдим, соғ-саломат жанг қилиб юрибди, дейди. Лекин бу кўнгил ўлгур бирам ғаш, нотинч. ўзимни қўярга жой топаолмай, ўғлимни дарагини суриштиргани Самарқандга облвоенкоматга кетаяпман. Райондагилар мендан ниманидир яшираётганга ўхшайди. Ўғилгинам охирги хатида Сталинград яқинида турибмиз, деб ёзганди. Медал ҳам олибди. Насиб бўлса, урушни тугашига оз қолди, борсам тўйлар қиламиз , деган, болагинам. Урушдан олдин ўзининг яхши кўрган қизига нон синдириб қўйганмиз… Ҳа, бу урушни чиқарганларни уйи куйсин,-деди аёл кўзига ёш олиб…\n– Кўрганман, хола! – деди мажруҳ йигит йўловчи аёлнинг қўлидаги суратга нари бери кўз ташлаб, – герой бу бола. Ҳали герой бўлиб келади, ана кўрасиз!..\n– Вой, кўрганман деган тилларингиздан айланай, – деди аёл халтачасининг боғичларини ечиб ичидан бир дона оқ буғдой унидан пиширилган нон олиб мажруҳ йигитга узатди. – Олинг ўғлим. Ейсиз. Сутларга қориб пиширганман. Абдурауфжонимга атаб пиширган эдим. Сизни гапларингизни эшитиб уни кўргандай бўлдим. Қаерда кўрдингиз? Ўзи қандай? Озиб кетмабдими?..\nМажруҳ йигит йўловчи аёлнинг қўлидаги нонни олиб шошиб тўрвасига солдида энди гапиришга чоғланаётганида ташқарининг эшиги очилиб ичкарига ҳувиллаган совуқ уфурди. Темирйўлчи кийимидаги бир киши қўлтиқтаёққа суянган яна бир мажруҳ йигитни ичкарига етаклаб кирди. Темирйўлчига кўзи тушган аравачали мажруҳ питирлаб қолди. У аёлнинг гапларига қулоқ ҳам солмай қўлини ерга тираб аравачасини ғизиллатиб эшик томонга йўналди.\n– Ҳе ноинсоф! Яна бу ёқларда пайдо бўлиб қолдингми? Ҳалиям бешта танка портлатганман, ўнта танка портланганман, деб одамларни аҳмоқ қилиб юрибсанми? Тур, жўна қани бу ердан, ҳе мутаҳҳам – деди темирйўлчи.\n– Хўп бўлади, ўртоқ началник. Ҳозир кетаман. Кўп уришманг. Нима қилай? Очимдан ўлайми, бўлмаса? Уч кундан бери ҳеч нарса еганим йўқ. Ўлай агар! Ёлғон айтсам ота-онамнинг арвоҳи урсин! Мана кетдим.\n– Хе, гўр ҳам урмайди сени! Йўқ бўл бу ердан! – деди темирйўлчи. У қўлтиқтаёққа суянган қизил аскар кийимидаги мажруҳ йигитни авайлаб ўриндиққа ўтказди. – Кўрдингизми, бу шпонани. Поездларда ўғирлик қилиб, одамларни қийратиб юрганида, қочаман деб танбурдан тушиб кетиб, икки оёғидан ажраган. Бировлар уни ўзининг шериклари улоқтириб юборган деб айтади. Бир нималарни бўлиша олмай қолганлар… Энди бўлса стансияма стансия санқиб юриб, одамларни алдаб тиланчилик қилади. Куни ўтишига қаноат қилсаям майли, йиғиб етибди, билмайман, қаёққа олиб кетади…\nГап нима ҳақида кетаётганини эндигина англаган йўловчи аёл қичқириб юборди.\n– Вой нон емай заҳару- заққумни егур. Мен ўғлим учун атаб олиб чиққан посилкамни очиб унга нон олиб берибман-а! Манави норасида етим болага беришга кўзим қиймаган нонни унга берибман-а! Вой тешибгина чиқсин! Нонимни бер-э, жонинг куйсин, сен шпонани! – аёл ўрнидан туриб шпонанинг орқасидан бормоқчи бўлди.\n– Ойитти! Қайтинг, борманг! Пичоғи бор у нокасни. Аямай пичоқ тортиб юборади у. Икки-учта йигитни бошини еган дейишади, – деди темирйўлчи. Ташқарида юк ортилган поезд стансияда тўхтамай оғир судралиб ўтабошлади.\n– Бува, манг, буёққа қараб юборинг. Мана бу йигитни танимайсизми? Ўзингиз бир гаплашиб қўйинг. Насиҳат қилинг. Кимсиз, қаердансиз, десам индамайди. Қоронғуда бошини поезд ўтадиган темир йўлга қўйиб ётган экан. Диверсантми деб отиб ташламоқчи бўлибман, – деди темирйўлчи.\n– Кимнинг боласисан, ўғлим? Қаерликсан? – сўради чоллардан бири унга тикилиб қараб.\n– Менга ишларингиз бўлмасин. Индаманглар менга! – деди қизил аскар кийимидаги мажруҳ аччиғланиб. Темирйўлчи унинг ёнига ўтирди. Унинг бир енги бўш эди. У бир қўли билан шнелининг ёқасини очиб гимнастёркасининг чўнтагидан халтача чиқариб боғичларини бармоқлари билан ечди. Чўнтагида олдиндан қирқиб тайёрлаб қўйилган газета парчасига бир чимдим махорка солиб чаққонлик билан уради. Учини лаби билан намлаб ёпиштирдида мажруҳга узатди.\n– Манг, манавидан бир тортинг. Зориқогур, ўзи заҳардай аччиқ бўлсаям кўнгил ғамини бироз бўшатади.\n– Чекмайман! Ака, илтимос, менга ишларингиз бўлмасин. Мен… – у бўғзига тиқилган хўрлик азобини енгиш учун тишини-тишига қўйди. – Мен… фронтга қайтиб кетаман…\n– Нима гап ўтди ўзи? Урушни қўйинг энди.. Сиз билан биз у ёқларга бориб ўз бурчимизни бажариб келдик. Нима, қўлтиқ тайёқ билан уйингизга кириб боришга тортинаяпсизми? Уйингиздагилар сизнинг келишингизга зор бўлиб кўз тикиб ўтиришгандир. Мен ҳозир бирорта аравами, от-эшакми топиб уйингизга жўнатаман. Уй қаерда?\n– Мени уйим йўқ. Мен энди уйга қайтиб бормайман. Қўйинглар, менга ишларингиз бўлмасин… – деди қизил аскар йиғламсираб.\n– Мана, менинг аҳволим ҳам сизникидан енгил эмас, жўра! Осон ҳаёт кечириб яшаш ҳамманинг ҳам қўлидан келади. Биз ҳали кўп яхши кунларни келишини кўришимиз керак.\n– Бу киши тўғри айтаяптилар. Жонингиз омон қолибди, шуёғига шукр қилинг. Қайси қишлоқдансиз? – деди ҳалиги чол. Йўловчи аёл аскар йигитнинг олдига келиб уни танигандек бўлиб сўради.\n– Сиз… ҳалиги Пайшанбалик Ҳамро қассобнинг куёви Қурбонбой эмасмисиз? Садқаи эр кетсин, ўша хотинингиз, агар сиздек йигитни хор қилиб кўчага чиқариб қўйган бўлса. Манг, манавини еб олинг ўғлим. Худо билади, неча кундан бери туз ҳам тортмагандирсиз? – йўловчи аёл қизил аскарга бир бўлак нон узатди.\n– Таниркансизда! – деди темирйўлчи севинганидан хўрсиниб. –\n– Ўзини баччалигида кўрганман. Ота-онасини яхши танирдим. Жаннати одамлар эди, худо раҳматилар. Бу кўп яхши одамларнинг фарзанди. Ота-онаси мулаваччалардан эди. Отасини қулоқ қилиб юборганларидан кейин онасиям ёшлигида ўлиб кетган. Йитимчаликда катта бўлган бу мўмин қобил бола. Ҳамро қассобнинг ўзи уни ичкуёв қилиб уйига олиб кетувди. Тунов куни эшитдим, хотини бу бечорани уйидан ҳайдаб юборибди, деб. Садқаи эр кетсин. У дунёсию, бу дунёсида ялчимасин! Иккови яхшийди, деб эшитувдим. Яна ким билади, бировнинг гапига кирганми?!\n– Мен сиздан шуни сўраяпманми? Мен бу ерлик эмасман. Мени ўз ҳолимга тинч қўйинглар..-деди мажруҳ аскар инграб. Икки оёғи сонидан кесиб ташланганда йиғламаган, ҳали қадоқлари яхши битмаган сон гўшти ёғочдан ясалган чўп оёғига ботиб зирқираб оғриганда йиғламаган, бу аскар йўловчи аёлнинг айтган аччиқ гапларига чидай олмай бошини ўриндиққа суядида ёшли кўзларини юмди. Кўз ўнгида ёниб ётган вайроналар, мажақланган тўплар, жувонмарг бўлиб ўлган аскарларнинг мурдалари намоён бўлди. Қулоқлари остида снарядларнинг портлаши, самолётларнинг ванғиллаши, солдатларнинг «ур-ра» овозлари янгради. У ўзини шалвираб қолган оёқларини судраб, ёнаётган танк қопқоғидан тирмашиб чиқаётганини, лойга ағанаб тушганини, энди ҳеч қачон ўзининг оёқларида қайтиб тура олмаслигини билмасдан то ҳушидан кетиб қолгунча эмаклаганини эслади.\n-Қурбонбой! Хайрият шу ерда экансиз.- аллақандай бир нотаниш аёл интикиб унинг исмини айтиб чақирганини эшитди. Қурбонбой кўзини очиб рубарасида бошига қора шол румол ўраган, эгнида ёғ босган фуфайка, оёғида қамчи дастаси кўриниб турган кирза этик кийган қўшниси Саломат опани кўрди.- Ишдан келиб қайнотамдан эшитдим. Қаердан бўлса ҳам топиб келасан, деб ортингиздан юбордилар. Зулайҳони бир куни эси киргунча бизларникида туриб туркансиз. Келинг. Туринг.- деди Саломат опа.\n– Қўйинг-е, мен бир дардисар бўлсам, кимгаям керакман?-деди Фарҳод лаблари пирпираб. Куни кеча хотинининг « Вой шўрим қурисин! Бу кўргулик ҳам бормиди, менинг бошимда. Бу туришда қайтиб келганингдан кўра, ўша ёқларда ўлиб кетақолсанг бўлмасмиди?. Кўрмасдим ҳам, куймасдим ҳам. Дардингга куяй! Бошимга дардисар қилиб энди гулдек умримни сен билан шундай ўтказаманми? Вой, пешонам қурсин!» деб айюҳаннос солиб увиллагани кўз ўнгида пайдо бўлди.\n– Қанча-қанча жўраларим ўлиб кетди. Ўшалар қаторида мен ҳам ўлиб кетсам бўлмасмиди…-деди Қурбонбой кўз ёшларини яширишга ҳаракат қилиб.\n– Урушнинг оти ўчсин!- деди Саломат опа зорланиб.- Нега ундай дейсиз? . Ахир сиз урушга ўйнагани борганингиз йўқ-ку! Менинг эрим ҳам, битта акам ҳам ўша ёқларда. Иккита акамнинг тупроғи ўша ёўларда қолди. Энди мен уларни сира қайтиб кўраолмайман. Шундай кунларда биз бир бир-биримизни суямасак бўладими? Қайнотамнинг қариндошлари бўлар экансиз…Сизга ўхшаганларни бошимизда кўтарсак ҳам арзийди…\n-Ўғлим! Бу қизим ҳақ гапни айтаяптилар,-деди чоллардан бири гапга аралашиб.- Қайнатаси кўп бамаъни одам экан, агар шундай деган бўлса. Одам дардини одам олади. Отангизни биладигандир, онангизни биладигандир. Мени ҳам сиздек бир паҳлавон ўғлим бор эди.Ўттиз тўққизинчи йили финн урушига кетганича хат хабар йўқ. Бедарак йўқолган деган бир энлик қоғоз келди. Қариган чоғимда кўраётган куним шу! Сизлар ҳали ёшсизлар. Насиб бўлса яхши замонлар келади. Ўша кунларни бизлар кўраолмасак сизлар кўрасизлар. Хотинингиз хоҳламаган бўлса, отасининг гўрига. Йигит қолдими, ҳозир бу юртда. Йигит зоти қолмади-ку. Уруш деган аждаҳо йигитларимизнинг бошига қирон бўлдику! Ҳали сизга ўхшаганлар гавҳар бўлиб қолади. Жонингиз соғ қолибди шунисига шукур қилинг. Ҳали сизга гулдек қизлар тегади.\nТемирйўлчи Қурбонбойнинг қўлтиғидан ушлаб туришга ёрдамлашмоқчи бўлди.\n-Туринг, жўра! Бу киши сизга маҳтал бўлиб қолдилар. Кўп қоронғу тушмасдан йўлга тушинглар. Мен қарашиб юбораман.- Улар Қурбонбойни етаклаб ташқарига олиб чиқишди. Темирйўлчи уни устига пичан тўшалган аравага миндиришга кўмаклашди. Саломат опа отга секингина қамчи урди. «Чўҳ, жонивор. Сен ҳам чарчагансан. Чўҳ!». Совуқ шамол баданни тешиб юборгудек чийилларди. Поезд кутаётган йўловчилар ичкарида совуқдан тумшайиб мудрашарди. Ташқарининг эшиги очилиб ичкарига бир ёшгина жувон кирдида кимнидир қидирабошлади. Бир бурчакда ғужанак бўлиб ётган болани кўриб унга талпинди, қўлидан маҳкам тутди..\n-Сашенка! Нега мени бунчалик қийнайсан? Сени кечадан бери қидирмаган жойимиз қолмади. Қаерларда юрибсан? Жонгинам…\n– Керакмас! Тегинманг менга! Қўйворинг, мени. Отамнинг олдига фронтга кетаман.- деди Саша юлқиниб.\n– Сашенка, мана сенга отангдан хат келди. Отанг, «мен фашистларни роса додини бериб қириб юрибман. Сени бориб олиб келгунимча, намунали бола бўлиб яхши ўқиб юр.», деб ёзибди. У яқинда сени олиб кетгани келса, мен унга нима дейман?\n– Керакмас! Барибир бормайман, ўша болалар уйига. Петка мени доимо уради. Нонимни тортиб олиб ейди. Ҳали кўради… дадам келсин,-деди бола бироз юмшаб.\n-Нега менга айтмайсан? Қайси Петка? Воровёвми? Мен ўша Петкани кўзига холасини уйини кўрсатиб қўяман. Ҳали у шошмай турсин. Уҳ, у ярамас! Сен ҳали унга аччиқ қилиб қочиб юрибсанми?\n– Мен Толикка ўхшаган чақимчи эмасман. Ҳали кўради у… ўзим ката бўлай. Тарбиячига айтсанг, ўлдираман дейди. Уни чўнтагида паккиси бор,-деди Саша.\n-Мен у зўравонни шу бугуноқ таъзирини бериб қуяман. Қани бундан кейин сени бир чертиб кўрсинчи. Юрақол жоним. Бугун мен сенга атаб шундай ширин кулчалар пишириб қўйдимки, ширинлигидан бармоқларингни ялайсан. Бўлақол. Тур кетдик. Уст-бошингга қара! Ҳаммаёғингни кир босиб кетибди-ку? Ахир сен озода, намунали бола эдинг-ку! Ҳозир бориб ҳаммомга тушамиз. Тезроқ бўлақол. Ҳозир бориб биргалашиб отангга хат ёзамиз. Ахир у сендан жавоб кутмоқда,- деди болалар уйи тарбиячиси.\nЙўловчи аёл чўнтагидан бир ҳовуч туршак чиқариб Сашага узатди.\n– Боя ўзим ҳам ҳам айтган эдим-куя, бу бола бу ерликнинг боласига ўхшамайди. Шу детдом боласи бўлса керак деб. Ма, болажоним йўлда еб кетасан. Боя сени қўлингни қайтарганим учун мени кечир, холангга ур. Мени ҳам уйимда сендек учта болам бор. Қўшниларимга ишониб ташлаб келаяпман.Ўшаларнинг ризқи деб қизғанибман. Хорошо малчик! – деб боланинг бошини силади.\n– Қуйинг опа, Сашани давлат боқади. Буни ўз болаларингизга олбориб едиринг. Опангга раҳмат дегин-, деди тарбиячи. Тарбиячи Сашанинг қўлидан етаклаб чиқиб кетди.\nЙўловчилар орасида яна бир ногирон йигит пайдо бўлди. У қўлида кўтариб юрган ҳарбийлар киядиган, ранги униқиб кетган гимнастёркани йўловчиларга кўрсатарди.\n-Арзонган сотаман. Иссиққина.Ҳали янги. Бор йўғи икки сув ювилган. Бир бурда нонга бўлса ҳам алмаштираман. Олинглар. Арзонга сотаман… Бир бурда нонга бўлса ҳам алмаштираман..\nҲали Ғалаба кунигача жуда узоқ эди. Ҳали бу қирғинбарот уруш кўпгига хонадонларнинг бошига қайғу – ғам ва мусибатлар олиб келади….\nУруш тугаганидан бери шунча йиллар ўтган бўлсада, унинг акс-садоси инсонлар хотирасидан ҳамон ўчмаган .\nТошкент ш. Олмазор тумани.\nЗ.Бобохон кўчаси, 13 а уй, 3 бино. 7 хонадон.\nТел: 2484883, (90) 936-99-47. miryаkub@list. ru\nТанишинг – Истеъдодли ўзбек ёзувчиси Ўткир Ҳошимов: Урушнинг сўнгги қурбони (ҳикоя)\nЎткир Ҳошимов: Урушнинг сўнгги қурбони (ҳикоя)\nРоберт Рождественский: Муҳаббат акс-садоси (Дадахон Ёқубов таржимаси)\nАйникса биз ожиз бандалар замондан нолиб ношукирлик киламиз купинча.\nжуда ажойиб хикоя…хикоя муаллифидан янада шундай хикояларни кутиб коламиз…


13.01.2019 10:00 0 322\nСамарқанд вилоят ҳокимининг икки ўринбосари ўзгарди. Бу ҳақда вилоят ҳокими матбуот хизмати хабар қилди.\nЖамшид Ўроқов Ражабович вилоят ҳокимининг иқтисодиёт ва тадбиркорлик масалалари бўйича биринчи ўринбосари лавозимига тайинланган. У Паст Дарғом тумани ҳокимлигига ўтказилган Шунқор Фармонович Худойбердиев ўрнида иш бошлаган. Шунқор Худойбердиев 2016 йилнинг ноябридан буён вилоят ҳокими ўринбосари эди.\nШунингдек, Ойбек Эркинович Ходжаев вилоят ҳокимининг инвестициялар, инновациялар, хусусийлаштирилган корхоналарга кўмаклашиш, эркин иқтисодий ва кичик саноат зоналарини ривожлантириш масалалари бўйича ўринбосари лавозимига тайинланган. У бу лавозимда 2018 йил февралидан буён ишлаб келган Отабек Бурхонович Бобоев ўрнини эгаллаган.\nСамарқанд ҳоким ўринбосари